55 tahun kemudian

Dua hari sebelum bergerak ke Tanjung, Pulau Pinang aku menelefon Tan Soo. Perempuan Cina ini kawan baik aku. Lama betul tidak berjumpa. Kali akhir kami bertemu 55 tahun lalu.
Ketika Perintah Kawalan Pergerakan (PKP) dilaksanakan, aku tidak ke mana-mana. Hendak ke Petaling Jaya (PJ) pun dilarang.
Maka aku duduk berkurung di Le Chateau. Sekali dua pulang ke Jelebu dengan permit polis.
Kampung aku hanya tiga jam perjalanan dari Kuala Lumpur.
Ketika PKP aku merayau dalam alam siber. Aku merayau dan berbual melalui telefon dengan kawan lama lama kerana tidak dapat berjumpa.
Akhirnya aku bertemu kembali dengan Tan Soo. Kami bercakap melalui telefon.
Bila PKP tamat, aku betul-betul nak merayau di alam nyata.
Merayau dan berjalan untuk berjumpa kawan lama ini. Perjalanan ini mewajibkan aku melintasi sempadan Selangor, masuk ke Perak sebelum ke Tanjung.
“I am coming to Penang, we must meet up.” Aku membuat temu janji dengan Tan Soo.
Kali pertama aku melihat sosok yang bernama Tan Soo ini pada tahun 1961. Ini ketika aku masuk ke Goverment English School (GES) Kuala Klawang. Aku lulus peperiksaan Special Malay Class (SMC) dan diterima masuk ke sekolah Inggeris.
Tahun 1961 aku menjadi murid SMC 1.
Ini kelas peralihan dari aliran Melayu ke aliran Inggeris.
Selama dua tahun dalam  kelas peralihan ini. Kami semuanya murid Melayu, lelaki dan perempuan.
Ada Hafiz, Zul, Ghafar, Maimon, Maimunah, Haris, Sharifah, Jamaluddin, Aziz, Norisah dan Kamaruddin.
Ini nama-nama yang masih aku ingat.
Tahun 1963 aku masuk ke standard six. Kami disatukan dalam kelas bersama dengan murid-murid yang dari asal masuk darjah 1  aliran Inggeris.
Dalam kelas ini ada murid Melayu, Cina dan India. Mereka sudah lima tahun belajar bahasa Inggeris. Mereka lebih fasih berbanding dengan kami dari SMC.
Dalam kelas standard six ini, ada Tan Soo.
Tetapi, sebelum kami disatukan dalam darjah enam, aku sudah kenal Tan Soo lebih awal.
Mustahil ada pelajar di GES yang tidak kenal Tan Soo. Dia berambut pendek, bergaun biru, kasut getah putih, stoking putih dan berbaju putih.
Tan Soo dilihat “Tom Boy”. Lincah dan amat peramah. Senang jadi kawan.
“Aku jahat dari sekolah lagi.”
Tan Soo bersurah ketika kami bertemu untuk kali pertama setelah 55 tahun.
Kami bertemu di Lighthouse Cafe, Penang Road. Dalam kawasan Gereja St Joseph, pada Isnin terakhir Januari 2023.
“Dalam hidup ini kita boleh jadi dua perkara, teladan atau sempadan.” Aku berfalsafah.
“Kau jadi apa?” Tan Soo bertanya.
“Aku jadi sempadan. Ramai emak dan bapak akan berkata, jangan jadi macam Hishamuddin Rais. Dia jahat, aku akhirnya jadi orang yang dilarang untuk diikuti oleh emak dan abah aku sendiri. Ha ha ha” Aku dengan bangga ketawa.
“Dalam kereta tadi aku kira-kita, last time kita jumpa tahun 1968 di SMUJ. 55 tahun dulu, woit lama betul.
“Kau form five aku form 4, aku tercicir satu tahun.”
Tan Soo mengingatkan kembali bagaimana dia gagal LCE dan mengulang sekali lagi.
“Kau ingat lagi kita ke Seremban naik land rover? Cikgu Asli duduk depan, kita di belakang untuk pertandingan syarahan.”
Tan Soo bernostalgia.
Aku ingat lagi ketika kempen Bulan Bahasa Kebangsaan Tan Soo adalah wakil syarahan untuk murid bukan Melayu.
Tan Soo dan aku wakil daerah Jelebu ke peringkat negeri.
“Tak kan aku lupa, aku johan Negeri Sembilan Tahun 1963.” Aku juga bernostalgia.
“Kau ingat tak Mariani? Grace anak Veloo, Lim Meng Lee, Rosmah Mansor, Wong ingat tak?” Aku cuba mengembalikan ingatan 60 puluh tahun dahulu.
“Yang lain aku ingat, sapa Rosmah Mansor?” Tan Soo bertanya.
Aku hairan kerana Tan Soo boleh melupakan Rosmah Mansor.
“Rosmah Mansor mana?” Tan Soo bertanya lagi.
“Laaaa, yang ada tahi lalat besar di dagu. Kau lupa ke? Rosmah la yang kawin dengan Najib (Razak) tu.”
Aku menjadi hairan kenapa Tan Soo boleh lupa akan kawan sekelas.
“Call Lim Meng Lee, call sekarang.” Aku meminta.
Tan Soo mengambil telefon dan menghubungi Lim Meng Lee.
“Hello, how are you? Meng Lee, Isham sini, kau ingatkan Tan Soo. Dia lupa Rosmah kawan standard one dia. She can’t remember Rosmah Mansor.”
Aku bersuara kuat kerana telefon terletak atas meja untuk membolehkan kami bertiga berbual.
“Haiya, Isham how are you? We forget many things. Time passed.” Meng Lee memberi alasan.
“You remember Hafiz? Ha ha ha. You syiok dengan dia dulu, ingat tak?” Aku melawak sambil mengingatkan kisah-kisah cinta kami di zaman murid sekolah.
“I remember him.” Meng Lee ketawa.
“Dia di Seremban, you also in Seremban.” Aku cuba membakar cinta lama.
Tan Soo mengambil telefon dari meja dan berbual dengan Meng Lee.
“Where is Lee Keong? Is he stlll in America?” Tan Soo bertanya pada Meng Lee tentang Lee Keong kawan lama kami.
“Dia ada kat Seremban la.” Aku menjawab.
Aku lihat Tan Soo walau pun sudah masuk tujuh siri tetapi tidak memakai kaca mata bila membaca WhatsApp. Tidak seperti aku. Wajib ada kaca mata dekat untuk membaca dan kaca mata jauh untuk melihat jauh.
“Your eyes sight still good.” Aku memuji Tan Soo.
“I have no problem with eyes sight.” Tan Soo menerangkan.
“Kau umur nak lebih 70 cekap memandu, aku memandu pun tak pandai.”
“You don’t drive?” Tan Soo hairan aku tidak pandai memandu.
“Kereta apa pun aku tak kenal, untuk aku semua sama.” Lalu aku bersurah bagaimana hidup di London dan di Eropah memaksa aku untuk tidak memerlukan kereta.
“Di Belgium dan di London aku ada basikal, di sana aku berani mengayuh.” Aku menjelaskan.
Bila pulang berkelana selama 20 tahun, aku merasa amat takut bila melihat kereta lalu lintas di Kuala Lumpur.
“Aku takut tengok kereta di sini, aku juga ada niat nak naik motor, masa aku di Universiti Malaya dulu aku ada motor, tapi sekarang dah takut.
“Tahun 70-an aku dah merempit, kat flat aku sekarang ada basikal tapi tak berani nak kayuh.” Aku mencurahkan perasaan.
“Sistem transport sana bagus.” Tan Soo memuji sistem pengangkutan awam di Eropah.
“Kau pandu Grab? Wah, kau nak relaks memandu. Tak nak jaga cucu? Dari pukul berapa ke pukul berapa kau bawa Grab?” Aku bertanya.
“Jam 5 pagi sampai 5 petang. Long story Isham. Masa kecik aku susah. Dah tua pun aku susah, patut aku rehat sekarang.”
Suara Tan Soo berubah daripada ceria menjadi sayu.
Aku memandang tepat pada muka Tan Soo. Aku mengenali lama sosok ini. Aku faham maksud susah yang dialami oleh Tan Soo.
Pada tahun 1967 ketika aku dalam tingkatan empat aku menginap di hostel.
Di seberang jalan asrama sekolah ialah kawasan gereja. Kawasan ini berpagar.
Agak jauh dari gereja ada sederet rumah di tepi pagar tidak jauh dari asrama. Salah satu rumah ini adalah rumah Tan Soo.
Pintu pagar masuk ke kawasan rumah Tan Soo betul-betul di hadapan tangga asrama kami.
“Kau tahu aku anak angkat kan?” Tan Soo memberi ingatan.
Perkara ini aku tahu. Malah ketika bersekolah Tan Soo bukan dalam keadaan yang lumayan. Aku tahu hidup dia susah.
Aku selalu ternampak Tan Soo akan keluar memotong getah dahulu sebelum masuk ke sekolah.
Dari tingkap hostel aku nampak Tan Soo memakai topi dan berbasikal. Pergi menoreh getah di kebun yang tidak jauh dari sekolah.
“Aku anak angkat, emak angkat aku suruh aku kerja. Tak kerja tak makan.”
Tan Soo mengingatkan kembali pada zaman persekolahan kami.
“Aku tinggalkan Jelebu dan aku mahu lupakan semua. I want to forget everything. After exam finish, aku gi Singapura kerja factory.
“Setahun kerja di sana, lepas Singapura aku pindah ke Penang kerja kilang elektronik sampai middle management level.”
Tan Soo bercerita.
“Kau ada pulang ke Jelebu?” Aku bertanya.
“Ada tapi jarang.”
“Jangan lupakan Jelebu, kau ingat Missus Ali Abu Bakar? Dia ajar kita history, form four dia ajar health science.”
Aku cuba membawa sejarah ketika kami anak sekolah.
“Kau ingat tak page 210, buku health science. Ada gambar jantan betina telanjang.”
Aku ingatkan kembali gambar bogel di muka surat 210. Ini gambar bogel untuk kami mengenal jantina lelaki dan perempuan.
“Kau ingat semua, aku tak ingat.”
“Mustahil aku lupa perkara ini, sekarang aku sedang menulis biografi aku. Aku kena ingat semua ini.”
Aku cuba memberi pencerahan.
Dengan telefon aku  mengambil gambar Tan Soo. Kemudian aku berselfie dengan Tan Soo. Teknologi membolehkan gambar dihantar dengan segera kepada Lee Keong, Missus Ali dan Lim Meng Lee.
“Aku hantar pada Missus Ali.. bagi dia ingat dengan kau.”
“Sapa Missus Ali? Aku tak ingat.”
“Kau semua tak ingat? Rosmah pun tak ingat?” Aku berlakon dengan suara marah.
“Rosmah bini Najib mana ada tahi lalat?” Tan Soo mempersoalkan ingatan aku.
“Dia dah buang la.” Aku memberi penjelasan.
Tiba-tiba ada bunyi WhatsApp masuk dalam telefon Tan Soo. Dia membuka.
“Ada gambar standard six 1962, tengok ni ada gambar.” Tan Soo menayangkan gambar dalam telefon.
“Meng Lee cakap Rosmah duduk barisan depan, nombor tiga kiri dari cikgu, dan Meng Lee di belakang Rosmah.”
Tan Soo membaca apa yang ditulis oleh Meng Lee.
“Tu la aku cakap kau tak caya, Rosmah classmate kau di Jelebu.” Aku memperkuatkan hujah.
Tiba-tiba telefon aku berdering. Lee Keong menelefon.
“Aku dengan Tan Soo, di Penang Road. Cafe dalam gereja. We are all okay. Tan Soo banyak lupa, Rosmah pun dia lupa.
“Ha ha ha, she looks well, dia jadi Grab driver, the best driver in town.” Aku berseloroh dengan Lee Keong dan menamatkan perbualan.
“Nanti kita buat reunion, jumpa semua geng. Ajak Missus Ali sekali datang.” Aku memberi cadangan.
“Beritahu awal, I need to plan early.” Tan Soo merayu.
“Penang duduk di mana?” Aku mengubah cerita.
“Duduk di Farlin, aku  kahwin anak tiga. Dua jantan, satu perempuan. Cucu seorang.” Tan Soo bercerita.
“Abang angkat kau Peter yang pandai main gitar tu kat mana?”
“Dia dah meninggal dunia. Hidup aku ni susah, masa sekolah susah, dah tua pun susah. Dulu kahwin tapi bercerai.” Suara sayu dari Tan Soo.
“Kau ada isteri?” Tan Soo senyum bertanya.
“Aku solo, aku hidup dengan dua ekor anjing yang setia pada aku ha ha ha.” Aku ketawa.
“Aku dah 70 tahun, terpaksa jadi pemandu Grab. I’ve no choice, all my  EPF money gone.” Tan Soo bersuara sedih,
Aku tak berani bersuara. Mata aku memandang pada menara gereja.
“Aku kena scam dalam internet, all my money middle management salary , duit EPF gone.” Tan Soo memandang muka aku.
Aku tak berani bersuara. Aku tidak berani bertanya. Aku takut untuk mendengar apa yang akan keluar dari mulut kawan aku yang 55 tahun tidak aku temui.
Aku bangun membayar bil. Kemudian kami bergerak.
Di tepi pagar gereja kami berpisah. Tan Soo menuju ke tempat letak kereta untuk kembali menjadi pemandu Grab.
Aku menapak  berjalan ke hotel.
“Take care, bye. Keep in touch.” Kata akhir dari aku.
“You too Isham.” Tan Soo bersuara dan melintas jalan.
Kami berpisah di atas jalan Penang Road depan Gereja St Joseph.
Epilog 1:
Esoknya aku terima WhatsApp dari Missus Ali setelah dia melihat gambar aku dan Tan Soo. “Good for you. She has aged well Please give her my regards. How is she? When are we catching up? Have a great week ahead.”
Epilog 2:
Esoknya aku hantar gambar aku bersama Tak Tak dan Ezi. Ini tanda kenangan aku dengan Tan Soo kawan baik aku.


Meminda Perlembagaan untuk lindungi hak asasi kanak-kanak yang tidak bersalah

Semua manusia berhak mendapat hak asasi manusia tanpa sebarang diskriminasi. Ini termasuk hak kewarganegaraan, yang tidak boleh berdasarkan jantina atau kesahihan kelahiran. Melucutkan hak anak sebagai hak kewarganegaraan berdasarkan status perkahwinan ibu bapa adalah penolakan hak asasi yang tidak dapat menjadi kepentingan terbaik anak – di mana ia harus menjadi pertimbangan untuk mana-mana negara dan mahkamah.Oleh itu, Proham memuji penghakiman tiga hakim Mahkamah Persekutuan, yang dikeluarkan pada 28 Mei 2021, berkenaan dengan seorang budak lelaki berusia 10 tahun yang dilahirkan oleh seorang bapa Malaysia dan seorang ibu Filipina yang tidak berkahwin pada saat kelahiran anak itu.Oleh kerana Perlembagaan Persekutuan adalah instrumen yang terus berkembang, Proham menggesa badan kehakiman untuk mengambil sikap yang lebih liberal ketika menafsirkan Perlembagaan untuk memastikan hak asasi manusia diberikan kepada warganegara dan keturunannya dan khususnya Artikel 8 Perlembagaan Persekutuan yang memperuntukkan bahawa semua orang adalah sama di hadapan undang-undang dan berhak mendapat perlindungan undang-undang yang sama. Pematuhan kepada tafsiran literal Perlembagaan yang menolak hak asasi manusia terhadap anak harus dielakkan dengan segala cara kerana tidak bermanfaat bagi mana-mana pihak yang berkenaan.Oleh itu, Proham meminta kerajaan mengambil langkah segera untuk meminda Perlembagaan agar dapat mencerminkan penghakiman Mahkamah Persekutuan. Tafsiran bertujuan, prismatik dan moral harus diguna pakai untuk memperluaskan skop hak asasi manusia dan martabat manusia, dan bukan tafsiran dengan pendekatan literal, demi mengiktiraf hak sama rata kedua ibu bapa dan melindungi hak asas anak-anak yang tidak bersalah.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kulleh Grasi Leka Main

Menatap puisi-puisi karya Kulleh Grasi penyair Sarawak memerlukan penelitian yang mendalam tentang dunianya.Kulleh Grasi.Kulleh masih agak segar dalam dunia kepenyairan di negara ini, tetapi sudah melangkah agak jauh.Bermula dengan beberapa sajak yang terbit di Naratif | Kisah (2016), kumpulan puisi dwi bahasanya; “Tell Me Kenyalang” (2019) terbitan Circumference Books, di New York membolehkan karyanya kemudian muncul di celah Poetry Society Of America.Ia sempat diperhati dan dicalonkan untuk BTBA American Best Translation Book Award 2020 dan National Translation Award 2020 oleh ALTA American Literary Translation Association.Terima kasih tentunya kepada Pauline Fan yang melakukan kerja terjemahan demikian cemerlang.Ada beberapa aspek yang mencengangkan pada kerja-kerja Kulleh yang membuatkan saya serta-merta jatuh cinta.Saya kira, puisi-puisi moden Kulleh ini demikian kuat akarnya pada dunia dan jati diri Kulleh.Malah aroma Leka Main terlalu melekat membuatkan saya sempat terbuai dalam setiap bait kata puisinya.Oleh sebab saya menebak-nebak adanya apungan bau Leka Main itu, puisi Kulleh bukan sekadar buaian rasa dan khayal imaginasi yang mengada.Puisi Kulleh justeru kerana ia tumbuh dari Leka Main memiliki tiga fungsi bermakna yang memang ada pada genre puisi tradisional tersebut, tetapi terangkat menjadi kerja moden yang bergaya dan tiba penuh eksotik di benua Amerika.Pengkaji sastera tradisional biasanya akan mengetahui tiga peranan Leka Main yang berguna.Pertama ia bertugas sebagai suara menstabil emosi dan sosial dengan pecahan genre pantun, renong semain, sugi, pelandai ara dan karung, jawang, ramban, sanggai, dan ensera.Leka Main selain itu menjadi suara adat di mana ia diucapkan dalam acara budaya Iban sebagai renong adat, geliga, naku pala, tanya indu, pantun meri ngirup, pantun peransang, ai ansah dan ganu nyambut temuai.Terakhir, Leka Main adalah satu komponen penting dalam upacara dan ritual masyarakat Iban yang mana bersentuhan langsung dengan sistem kepercayaan mereka melibatkan antara lain; pelian, sabak, timang, sampi, pengap, dan sugi sakit.Makanya melihat dan membaca puisi Kulleh Grasi menempa-menempa Leka Main amatlah mengesankan, khusus kerana Kulleh barangkali mahu menjadikan karya seni latar tempatan ini dapat merentang survival sambil mengabadikan suara hatinya sebagai satu tradisi hibrid.Untuk orang luar dari Sarawak, Leka Main adalah puisi rakyat Iban yang mana Leka bererti bait puisi manakala kata Main digunapakai untuk menggambarkan kerehatan dan juga kesenangan (lontaran hiburan).Gabungan Leka Main memberikan satu puisi tradisional yang bertujuan seperti di atas.Leka dalam hal ini bukanlah bermaksud lalai, dan Main pula bukan pula bermaksud main-main, melainkan terdapat pesan dan amanat yang bermanfaat dalam Leka Main.Atas sebab inilah saya cepat terpikat dengan karya Kulleh.Penyair muda dari Semenanjung saya perasan kebanyakan mereka amat terpisah, kontang, lesu dan tidak berbumbukan puisi tradisi bila karya. Kadang amat yang diucap serasa meraba. Kulleh lain. Dia mencipta dari Leka Main, akar puisi rakyat Iban.Justeru membaca puis Kulleh dalam “Tell Me, Kenyalang” serasa bagai menonton ritual tatkala gawai, ucapan dan pujaan kepada Dewata dan terngiang-ngiang lagu puisi Kulleh bagai memohon keberkatan dan penyembuhan.Ia membentuk kesan estetika yang unik dan khas.Sudah tentu Leka Main adalah tradisi lisan, dan merupakan warisan daripada kehidupan primitif yang sarat kepercayaan animisme atau pagan.Akan tetapi di tangan Kulleh, ia berbaur dengan suara seorang guru sekolah di zaman moden yang resah dan mengharap agar mimpinya menjadi nyata, dan keinginan serta cita-citanya dapat membawa dia keluar dari perangkap yang mencegat.Sungguh menghiburkan melihat Kulleh menguasai kemahiran bermain dengan kata-kata seakan seorang landik bejaku (sang pandai berkata-kata) masa kini. Ini terlihat dalam puisi “Jangan”:“Sera Gunting bercerita dengan Akisumbang mahram itu akilpada rerambut dara kudusdi atas tubuhnyaJangan caciJangan caci.”Seperti Leka Main, puisi-puisi Kulleh seakan mempakej kembali mitos dan alam Iban yang asing buat mereka di Semenanjung dengan pesan hal-hal ketuhanan berbaur mitos (yang tidak keterlaluan). Ini terhimbau dalam karya “Ibun”:“Nama puji nama beraniInik Andan Rabong MenuaInik Indi Rabong Arimenyampai tirakatduka murka masih di dadaTerlarang kasih Sera Guntingdan sunti si Endu Chempaka Tempurung Alangjangan diulangi lagi.”Juga pesan keadiwiraan seperti terkesan dalam puisi “Manjong”;“kepala musuh yang dijulang,dihirup ai jalong,lekapadi dari tanah adantujuh kali kau manjong,tangan kanan mengayau,kiri kau dakap,puncak naluri,hujan panas.”Karya puisi Kulleh adalah padanan kehidupan seharian masyarakat Iban masa ini-silam.Di beberapa tempat Kulleh mengambil peran lemambang (penyair liturgikal).Di satu dua puisi lain pula Kulleh seakan pelafaz pengap (mantera), iaitu genre puisi Iban tradisional yang dominan dalam temasya gawai.Di satu dua tempat lain, Kulleh bagai pelontar pelian, yakni puisi yang digunakan untuk merawat orang sakit dan melindungi diri daripada antu (hantu), atau gangguan bunian.Membaca “Tell Me, Kenyalang” kita bak dibawa menjadi tetamu di sebuah rumah panjang yang dalam debar menanti-nanti apakah kita akan diajak sama menyertai upacara miring atau biau (ritual yang dilangsung dengan iringan doa), sampai asyik kerasukan di sela sampi (puisi doa).Kita bagai terlihat Kulleh selaku lemambang moden sedang melenggangkan seekor ayam jantan di atas kepala para khalayak yang berada di ruai.Sayang sekali “Tell Me, Kenyalang” terlalu nipis dan mengamatnya serasa tidak puas.Baru hendak suntuk, mendadak santak.Pun, kecekapan Kulleh menggubah Leka Main menjadi tukangan puisi moden dengan ungkapan dan bait dari segi bunyi, rentak, diksi, tekanan dan perulangan menjadi kekuatan awal Kulleh.Memang serasa muda dan pucuknya penyair ini di banyak tempat.Kulleh masih muda, masa untuknya membina kepenyairan masih jauh dan panjang.Saya yakin perlahan-lahan beliau akan mencipta pelbagai ensera yang megah dan menjanjikan di masa hadapan.Kulleh adalah penyair muda paling wajar diperhatikan dekad ini.Lebih hebat ialah Kulleh sebagai seorang penyair Malaysia, memilih menulis dalam bahasa kebangsaan, dan dengan tampalan dialek serta bahasa lokal; beliau menjadi seorang penyair yang sungguh khas lagi istimiewa.


Selebriti YouTube Israel guna pasport negara lain masuk Malaysia

Ketua Pengarah Imigresen Khairul Dzaimee Daud mengesahkan warga Israel Nas Daily memasuki Malaysia menggunakan pasport dari negara Saint Kitts and Nevis pada 16 Oktober lepas.
Beliau berkata Nas Daily atau nama sebenarnya Nuseir Yassin mempunyai dua kerakyatan iaitu Israel dan Saint Kitts and Nevis, iaitu sebuah negara dari kepulauan Caribbean.
"Individu itu masuk dan keluar dari Malaysia menggunakan pasport yang sama (Saint Kitts and Nevis) dan difahamkan dia telah memasuki Singapura dengan menggunakan pasport Israel.
"Dia juga tidak mempunyai kesalahan di bawah peraturan Imigresen sebab kelulusan untuk masuk di bawah pas pelancong boleh diberikan semasa ketibaannya yang menggunakan pasport Saint Kitts and Nevis," katanya kepada pemberita selepas menghadiri Program 3P (penempatan, pekerjaan dan pendapatan) anjuran Jabatan Penjara Malaysia.
Program tersebut dirasmikan oleh Ketua Setiausaha Kementerian Dalam Negeri (KDN) Wan Ahmad Dahlan Abdul Aziz yang turut dihadiri Ketua Pengarah Penjara Nordin Muhamad di Pusat Reintegrasi Penghuni (PRP) Mantin.
Dzaimee mengulas isu video yang tular di aplikasi TikTok berkenaan warga Israel itu yang teruja dapat memasuki negara ini.
"Sebenarnya, dia tidak menggunakan pasport Israel. Jika menggunakan pasport berkenaan sama sekali tidak dapat melepasi pintu masuk negara kita kerana diketahui Malaysia tidak mempunyai hubungan diplomatik dengan Israel,” katanya.
Sementara itu, dalam Program 3P hari ini, Wan Ahmad berkata program tersebut dikhususkan kepada penghuni warga asing yang layak ditempatkan di PRP untuk bekerja.
Katanya, hasil diterima daripada pekerjaan tersebut akan digunakan bagi menampung keperluan harian warga asing terbabit dan seterusnya untuk penghantaran pulang ke negara asal.
"Program ini telah diadakan secara rintis bagi 16 penghuni warga Indonesia bermula pada Julai lepas. Penghuni warga asing yang kini berada di penjara adalah berjumlah hampir 12,000.
"Bagi penghuni warga asing tersebut, mereka akan peroleh kemahiran dan seterusnya pendapatan yang boleh membantu mereka untuk pulang ke negara asal dengan lebih cepat tanpa melalui penempatan di Depoh Tahanan Imigresen,” katanya.
Beliau berkata sinergi ini memberi impak positif kepada semua pihak, antaranya dapat mengurangkan kesesakan dalam penjara dan juga depoh tahanan imigresen.


2 ahli Parlimen PKR keluar parti, ikrar sokong Muhyiddin

Dua ahli Parlimen PKR keluar parti dan menyatakan sokongan mereka kepada Perdana Menteri Muhyiddin Yassin, memberikan tamparan hebat kepada Anwar Ibrahim selepas kehilangan sejumlah besar ahli Parlimen pada 2020.Ahli Parlimen Julau Larry Sng dari Sarawak dan Ahli Parlimen Tebrau Steven Choong yang kini menjadi ahli Parlimen bebas, mengakhiri khabar angin berhubung kesetiaan mereka kepada presiden PKR.Kedua-dua ahli Parlimen itu bertemu Muhyiddin hari ini untuk menyatakan keputusan mereka.Steven Choong (kiri) dan Larry Sng menunjukkan akaun berkanun (SD) sokongan mereka terhadap Perdana Menteri Muhyiddin Yassin hari ini.Turut hadir dalam pertemuan itu ialah Setiausaha Agung Bersatu Hamzah Zainuddin, Setiausaha Agung PAS Takiyuddin Hassan, termasuk Mohamad Azmin Ali, Zuraida Kamaruddin dan Saifuddin Abdullah, tiga bekas ahli Parlimen PKR yang keluar parti untuk menyertai Kabinet Muhyiddin.Langkah ini dilihat akan menguatkan lagi blok kerajaan sekiranya Dewan Rakyat bersidang semula, selepas ugutan ahli-ahli Parlimen Umno yang setia kepada bekas perdana menteri, Najib Razak untuk menarik kembali sokongan kepada Muhyiddin.Ini menyebabkan jumlah kerusi PKR di Dewan Rakyat berkurangan kepada 36, setahun selepas sekumpulan ahli Parlimen yang diketuai oleh Azmin yang juga bekas timbalan presiden keluar parti menyebabkan berlakunya perubahan kerajaan.PKR memenangi 47 kerusi Parlimen pada Mei 2018.


Ku Nan masih ada satu lagi kes rasuah, kata SPRM

Suruhanjaya Pencegahan Rasuah Malaysia (SPRM) memberitahu terdapat satu lagi kes rasuah terhadap bekas menteri Wilayah Persekutuan Tengku Adnan Tengku Mansor yang masih menunggu keputusan dan ia tidak mempunyai kaitan dengan keputusan Mahkamah Tinggi Kuala Lumpur hari ini.SPRM berkata pihaknya sudah dimaklumkan dengan keputusan untuk melepas tanpa membebaskan Tengku Adnan atas pertuduhan menerima rasuah RM1 juta daripada seorang ahli perniagaan pada 2013.“Keputusan melepas tanpa membebaskan ini tidak bermaksud beliau dibebaskan sepenuhnya namun masih boleh dituduh pada bila-bila masa sekiranya diberi keizinan mendakwa daripada Jabatan Peguam Negara,” kata SPRM dalam satu kenyataan hari ini.Awal hari ini, Hakim Mohd Nazlan Mohd Ghazali membuat keputusan itu selepas Timbalan Pendakwa Raya Julia Ibrahim memaklumkan bahawa pihak pendakwaan memutuskan untuk tidak meneruskan kes terhadap Tengku Adnan, 69.Bagaimanapun, SPRM berkata terdapat perkembangan baru mengenai kes tersebut yang sudah pun dikemukakan pihak tertuduh berserta satu laporan dibuat terhadap seorang saksi kes yang memerlukan siasatan lanjut oleh agensi anti rasuah tersebut.“SPRM akan memulakan siasatan dengan perkembangan baru tersebut dan mengemukakan semula kertas siasatan kepada Jabatan Peguam Negara untuk pertimbangan setelah semuanya selesai.”Perbicaraan kes rasuah berkenaan bermula pada 20 September 2019 dengan pihak pendakwaan memanggil dua saksi sepatutnya bersambung hari ini untuk saksi memberi keterangan.Pada 15 November 2018, Tengku Adnan yang lebih dikenali sebagai “Ku Nan” mengaku tidak bersalah terhadap pertuduhan menerima suapan RM1 juta daripada Tan Eng Boon melalui cek Public Bank milik syarikat Pekan Nenas Industries Sdn Bhd yang didepositkan ke dalam akaun CIMB Bank kepunyaannya.Perbuatan itu didakwa dilakukan sebagai upah untuk membantu permohonan Nucleus Properties Sdn Bhd (sekarang dikenali sebagai Paragon City Development Sdn Bhd) menambah nisbah plot sebidang tanah berkaitan dengan pembangunan Lot 228, Jalan Semarak di sini diluluskan oleh Dewan Bandaraya Kuala Lumpur (DBKL).Kesalahan itu didakwa dilakukan di CIMB Bank Berhad, cawangan Pusat Dagangan Dunia Putra, Tingkat 2, Blok Podium, Pusat Dagangan Dunia Putra, Jalan Tun Ismail, di Kuala Lumpur pada 27 Disember 2013.Bekas menteri Wilayah Persekutuan didakwa mengikut Seksyen 165 Kanun Keseksaan yang membawa hukuman penjara maksimum dua tahun atau dengan denda atau kedua-duanya, jika sabit kesalahan.


64.2% dewasa terima dos penggalak, 29.9% kanak-kanak diberi suntikan pertama vaksin

Seramai 15,113,923 individu dewasa atau 64.2% daripada populasi kumpulan itu di negara ini telah menerima dos penggalak Covid-19 setakat semalam.Berdasarkan data menerusi laman web CovidNow, sejumlah 22,930,441 atau 97.5% daripada populasi sama telah melengkapkan vaksinasi mereka manakala 23,207,220 atau 98.7% menerima sekurang-kurangnya satu dos vaksin.Bagi populasi kanak-kanak berusia lima hingga 11 tahun, sebanyak 1,060,063 individu atau 29.9% kumpulan itu telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids).Sementara itu, bagi remaja berusia 12 hingga 17 tahun, sebanyak 2,832,919 individu atau 91% daripada populasi itu telah melengkapkan vaksinasi mereka manakala 2,933,324 atau 94.2% menerima sekurang-kurangnya satu dos vaksin.Vaksinasi harian semalam menyaksikan sebanyak 68,624 dos vaksin diberikan meliputi 19,511 dos pertama, 1,835 dos kedua dan 47,278 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 67,869,343.Sementara itu, menurut portal GitHub KKM, 79 kes kematian akibat Covid-19 direkodkan semalam dengan Johor merekodkan angka tertinggi iaitu 16 kes, diikuti Kedah dan Perak masing-masing 13 kes.Selangor merekodkan 11 kes, Pahang dan Sabah masing-masing lima kes, Kelantan (empat), Melaka (tiga), masing-masing dua kes di Pulau Pinang, Sarawak, Kuala Lumpur dan Putrajaya manakala Negeri Sembilan (satu).


Annuar Musa reda poster memfitnahnya disebarkan di PWTC

Penyebaran poster yang memfitnah bekas setiausaha agung Barisan Nasional (BN), Annuar Musa di Pusat Dagangan Dunia Putra (PWTC), tempat berlangsungnya Perhimpunan Agung Umno tidak mengecilkan hati menteri Wilayah Persekutuan itu.Poster yang tertera dengan tulisan: “Annuar Musa, rasuah kepada perwakilan untuk sokong usul Umno menjadi Kuda PPBM (Parti Pribumi Bersatu Malaysia), Annuar Musa pengkhianat Umno” tersebar di PWTC hari ini.Annuar berkata, hal tersebut merupakan perkara kecil dan hanyalah cerita yang dibuat-buat selain menyifatkan ianya sebagai isu dalaman.“Poster itu tidak mengapalah masalah kecil sahaja orang nak buat cerita tidak mengapa, saya okay,” katanya ketika ditemui pemberita di PWTC hari ini.“Masalah dalaman lazimlah saya tidak mengapa dan terimanya dengan sabar.”Sementara itu, mengulas mengenai keputusan Umno yang ingin bergerak solo, Annuar menyerahkan keputusan tersebut kepada parti untuk memutuskan.“Saya merasakan itu adalah hak presiden untuk cerita naratif sebagai satu ucapan dasar. Saya fikir itu adalah peluang untuk menilai sebaiknya kerana perbahasan belum bermula lagi,” katanya.


PKP penuh tidak cukup untuk kekang jangkitan Covid-19, kata pakar kesihatan

Beberapa Pakar kesihatan mengingatkan pelaksanaan skala penuh perintah kawalan pergerakan (PKP) seperti yang pernah dilaksanakan ketika ia diperkenalkan Mac tahun lalu di seluruh negara mungkin hanya memberi kesan terhad dalam usaha mengurangkan jumlah jangkitan ketika Malaysia merekodkan lebih 6,000 kes baru dua hari berturut-turut di seluruh negara.Seorang pakar epidemiologi dan kesihatan awam di Universiti Malaya Dr Sanjay Rampal berkata PKP tahun lalu berjaya membantu mengurangkan kes kerana waktu itu ia masih di peringkat fasa awal pandemik dengan jumlah jangkitan kurang dibanding dengan apa yang direkodkan ketika ini.PKP 1.0 dikuatkuasakan pada 18 Mac tahun lalu.Pada 18 Mac itu juga Malayia merekodkan 117 kes baru dengan purata seminggu sebanyak 92 kes.Sebaik sahaja PKP dilonggarkan di seluruh negara pada 10 Jun, hanya dua kes baru direkodkan dengan purata 53 seminggu.Semalam 6,806 kes direkodkan.Ia adalah angka tertinggi pernah dicatatkan negara selepas sehari sebelumnya mencatat 6,075 kes dengan purata seminggu sebanyak 4,611.Sanjay berkata negara mungkin menyaksikan peningkatan kes susulan pergerakan orang ramai sepanjang musim perayaan.Bagaimanapun, beliau berkata sekatan pergerakan yang ketat tidak akan boleh menjadi solusi jangka masa panjang dalam usaha membendung wabak termasuk pengesanan kontak yang memberikan tumpuan kepada ujian besar-besaran dan menambah sumber kesihatan seperti unit rawatan rapi (ICU) dan alat bantuan pernafasan.Beliau berkata pendekatan demikian adalah mirip dengan persiapan jangka panjang ketika negara dijangka berdepan ledakan kes jangkitan.“Nampaknya sukar kita nak capai imuniti kelompok dalam perang melawan Covid-19 dalam jangka masa beberapa tahun ke depan,” katanya.“Virus ini sangat mudah menular dan kes global yang tinggi mungkin akan menyebabkan kemunculan strain baru.”Beliau juga mengingatkan supaya orang ramai tidak bersikap menyalahkan orang lain walaupun mengakui masih ramai dilaporkan tidak mematuhi SOP.“Antara sebab ledakan wabak yang besar sekarang ini adalah jumlah populasi yang tidak divaksinasi masih tinggi dan pengesanan kontak yang sangat tinggi selain sistem penyiasatan dan ujian ledakan wabak itu.”Pada Rabu, kementerian kesihatan berkata tidak ada lagi zon hijau di Semenanjung Malaysia.Sabah pula mencatat lapan zon hijau sementara lima di Sarawak.Sesebuah kawasan dianggap sebagai zon hijau jika tidak ada kes Covid-19 yang direkodkan.Zon kuning pula mempunyai rekod 1 hingga 20 kes, jingga 21-40 dan merah memiliki 41 kes atau lebih.Dr Lokman Hakim Sulaiman dari Universiti Perubatan Antarabangsa bersetuju pelaksanaan PKP sahaja tidak mencukupi untuk menurunkan jumlah kes.“Kerajaan nampaknya hanya fokus pada PKP dan harapkan masyarakat patuhi SOP ketat supaya jangkitan dapat dikendalikan sekali gus kes turun, namun tentunya ia tidak mencukupi,” katanya kepada MalaysiaNow.“Melainkan jika mereka yang membawa virus segera dikenal pasti dan dikuarantin, perkara lain akan sukar dalam usaha memutuskan rantaian penularan.”Lokman mencadangkan akses dimudahkan bagi ujian terhadap individu yang mengalami gejala melalui subsidi alat ujian RTK-Antigen yang menurutnya harus disediakan di kemudahan penjagaan kesihatan di kota-kota besar.Beliau turut menggesa jumlah anggota barisan hadapan dipertingkatkan untuk kerja-kerja yang lebih efisien dalam penyiasatan dan pengesanan kes, penguatkuasaan kuarantin dan SOP, terutama di daerah zon merah.Selain itu, katanya, kerajaan juga harus mengubahsuai program vaksinasi kebangsaan dan memberi tumpuan kepada yang berada di titik tumpuan Covid-19.“Sekiranya kebanyakan kes Covid berasal dari daerah-daerah tersebut, vaksinasi penduduk di kawasan itu juga akan dapat mengurangkan risiko penularan serta jumlah kes, ia juga dapat kurangkan risiko eksport virus ke daerah lain.“Bagaimanapun, kebanyakan kes adalah dalam kalangan orang dewasa berusia antara 18 hingga 40 tahun, mereka adalah yang paling aktif dari segi sosio-ekonomi. Sekiranya kita lindungi mereka setelah orang tua, kita akan dapat melindungi golongan lain.”Namun beliau tetap tegas berkata PKP penuh tidak semestinya dapat menambah baik situasi wabak ketika ini.“Kita tidak boleh bergantung pada PKP saja, walaupun pelaksanaan sama macam PKP 1.0 yang menutup penuh hampir semua sektor.”


Lebih 400 maut akibat Siklon Mocha di Rakhine, Myanmar

Lebih 400 orang maut di negeri Rakhine Myanmar akibat Siklon Mocha, yang melanda kawasan pantai antara daerah Cox’s Bazar di Bangladesh dan pekan Kyaukpyu Myanmar, kata kumpulan hak asasi manusia pada Rabu.
Perikatan Kebangsaan Rohingya Arakan (ARNA) dalam satu kenyataan berkata perkampungan pantai di ibu negeri Rakhine, Sittwe mengalami kerosakan teruk dan lebih 400 orang terbunuh yang kebanyakannya beragama Islam manakala angka kematian dijangka meningkat.
Lebih 10,000 rumah turut musnah akibat Siklon Mocha yang melanda wilayah itu pada Ahad dengan membawa angin kencang selaju 217 kilometer sejam, tambah kenyataan itu lapor Agensi Anadolu.
“Di Sittwe, pergerakan kira-kira 130,000 etnik Rohingya terbatas hanya di kem pelarian, sama seperti kem tahanan sejak 2012. Kebanyakan mereka belum dipindahkan.
“Sebuah kem yang menempatkan 380 tempat perlindungan pula musnah sepenuhnya setelah dinaiki air setinggi 9.1 meter, kata Nay San Lwin, pengasas bersama Free Rohingya Coalition, kepada Anadolu.
Menurut pelbagai sumber, angka kematian di semua kem di Sittwe mungkin lebih tinggi daripada 400. Bagaimanapun, disebabkan gangguan perkhidmatan mudah alih dan Internet di kawasan itu, ia akan mengambil sedikit masa untuk mendapatkan jumlah mangsa yang tepat. Struktur di semua kem pula rosak 90 peratus, tambahnya.
Siklon Mocha memusnahkan hampir semua rumah, tempat perlindungan, sekolah, masjid, biara, klinik dan semua infrastruktur di Sittwe. Ia juga melanda pekan Ponnagyan, Kyauktaw, Mrauk-U, Myebon, Pauktaw dan Rathedaung.
Sementara itu, kenyataan ARNA mengecam rejim tentera Myanmar kerana tidak cukup membantu selain ketiadaan pengurusan bencana siklon yang wajar untuk menyelamatkan nyawa rakyat.
“Sekarang orang ramai amat memerlukan air minuman, ubat-ubatan, tempat perlindungan, makanan dan keperluan, dan kami menggesa masyarakat antarabangsa dan NGO untuk tampil membantu. Rejim tentera harus membenarkan semua agensi bantuan dan sukarelawan akses tanpa halangan kepada setiap orang yang memerlukan tanpa sebarang bentuk diskriminasi,” katanya.


DAP tidak hadir pengumuman calon PH Melaka termasuk dua Adun khianat

PKR dan Amanah hari ini mengumumkan dua bekas ahli Dewan Undangan Negeri (Adun) yang menarik sokongan terhadap ketua menteri hingga menyebabkan kerajaan negeri jatuh bakal bertanding pada Pilihan Raya Negeri (PRN) Melaka di dalam acara pengumuman nama calon Pakatan Harapan (PH) yang tidak dihadiri pimpinan DAP.Idris Haron dan Nor Azman Hassan masing-masing akan mewakili PKR dan Amanah di Asahan dan Pantai Kundor walaupun pencalonan mereka mendapat penentangan Setiausaha Agung DAP Lim Guan Eng.Sidang media pengumuman nama calon PH tersebut menyusuli majlis serupa dilakukan DAP bagi calon parti komponen PH tersebut, dihadiri Pengerusi PH dan Presiden PKR Anwar Ibrahim dan Presiden Amanah Mohamad Sabu.Anwar berkata keputusan untuk memasukkan kedua-dua calon tersebut sudah menjadi “rahsia terbuka”.Beliau juga mendakwa Lim tidak menghadiri majlis itu hari ini kerana DAP sudah mengumumkan calon mereka lebih awal.“Saudara Guan Eng dan pimpinan DAP menyampaikan salam hormat kerana meminta kepada kami untuk mengumumkan awal di Kuala Lumpur beberapa hari lalu nama-nama calon yang dikemukakan DAP mewakili PH,” katanya.


Calon peperiksaan sekolah diberi keutamaan vaksin, kata Khairy

Murid-murid kelas peperiksaan tingkatan 5 dan 6 tahun ini akan diberi keutamaan untuk menerima suntikan vaksin, kata menteri penyelaras Program Imunisasi Covid-19 Kebangsaan (PICK), Khairy Jamaluddin.Beliau berkata, ia diputuskan Jawatankuasa Petugas Khas Imunisasi Covid-19 (CITF) setelah Bahagian Regulatori Farmasi Negara meluluskan penggunaan vaksin Pfizer-BioNTech untuk kanak-kanak 12 ke 15 tahun.Menurutnya, kementeriannya sedang bekerjasama dengan kementerian pendidikan bagi menyelaraskan suntikan untuk guru, kakitangan dan murid-murid peperiksaan.“Murid-murid yang menghadapi peperiksaan awam perlu ke sekolah untuk persediaan.“Kita mungkin menggunakan sekolah. Murid akan datang ke sekolah pada hari pertama pembukaan, akan ada khemah vaksinasi dan mereka boleh teruskan (persekolahan).”Khary berkata demikian dalam satu sesi webinar anjuran Oxford & Cambridge Society Malaysia.Ahli Parlimen Rembau itu berkata, terdapat lebih 357,000 murid-murid tingkatan 5 dan 47,000 guru yang mengajar tingkatan itu. Mereka akan terlibat dalam peperiksaan Sijil Pelajaran Malaysia (SPM) yang dijadualkan pada Mac tahun depan.Menurut Menteri Pendidikan Radzi Jidin, sehingga kini, lebih 90,000 orang guru menerima sekurang-kurangnya satu dos suntikan vaksin.


Syarikat di sebalik pelaburan pokok gaharu ancam tindakan undang-undang terhadap MalaysiaNow

Syarikat di sebalik skim pelaburan pokok gaharu di Thailand di mana tiada pulangan diperolehi pelabur mengancam tindakan undang-undang terhadap MalaysiaNow susulan penerbitan laporan berkenaan kes tersebut, menuduh laman sesawang berita itu menerbitkan berita palsu dan mengelirukan.Dalam notis tuntutan yang dihantar kepada MalaysiaNow oleh peguamnya, Asia Plantation Capital (APC) turut mendakwa artikel, “180 fleeced of RM22.6 million after failed agarwood investment in Thailand” diterbitkan dengan niat prejudis ke atas haknya untuk menjalani perbicaraan adil dalam tindakan mahkamah yang diambil pelabur terhadapnya.“Penerbitan artikel tersebut memberi kesan buruk terhadap kedudukan dan mengakibatkan kerugian material terhadap anak guam kami dalam tindakan undang-undang terhadapnya di mahkamah,” kata notis tersebut.“Anak guam kami berhak untuk memulakan prosiding saman fitnah terhadap anda.”Dalam artikel yang disiarkan pada 3 Mac lalu, MalaysiaNow melaporkan 180 individu mengalami kerugian lebih RM22.6 juta akibat projek pelaburan kayu gaharu tersebut.Kes itu difahamkan bermula seawal 2011 apabila syarikat tersebut mula mengiklankan mengenai pelaburan tanaman pokok gaharu di sebidang tanah yang diperoleh menerusi pajakan di Sakon Nakhon, Thailand.MalaysiaNow juga memperoleh dokumen dan laporan yang menunjukkan pelaburan itu menjanjikan pulangan lumayan, di mana beberapa mangsa direkodkan membuat transaksi melebihi RM500,000 bagi melabur dalam perniagaan tersebut.Namun begitu, selepas kontrak perjanjian jual beli ditandatangani, APC dilaporkan tidak memberi maklum balas seperti yang dijanjikan dan terus berdiam diri sehingga mereka dihubungi oleh mangsa-mangsa.Ekoran itu, pada 2020, dianggarkan antara 60 hingga 70 mangsa tampil membuat laporan polis terhadap syarikat tersebut, namun MalaysiaNow difahamkan kes ini diklasifikasikan sebagai NFA (tiada tindakan lanjut) atas sebab tiada petunjuk baru yang boleh dikaitkan dengan kes berkenaan.Mangsa bagaimanapun tidak berputus asa dan berpakat membawa kes ini ke mahkamah dan diwakili sekumpulan peguam yang diketuai oleh Shobah Veera.Mereka memohon perintah supaya polis menyiasat semula kes tersebut di bawah Seksyen 420 Kanun Keseksaan selain selain saman yang turut difailkan terhadap syarikat itu.Menurut Shobah, pengurusan kesnya akan berlangsung pada 31 Mac depan.Dalam notis tuntutannya kepada MalaysiaNow, APC memberi tempoh selama tujuh hari untuk menghentikan penerbitan artikel tersebut dan berhenti daripada menerbitkan laporan lanjut mengenai syarikat itu.APC turut menuntut MalaysiaNow memadamkan artikel sedia ada daripada laman sesawangnya dan membuat permohonan maaf secara terbuka.“Sila beri perhatian, bahawa sekiranya anda gagal mematuhi tuntutan anak guam kami, kami diarahkan untuk mengambil tindakan undang-undang yang perlu terhadap anda tanpa perlu merujuk lebih lanjut kepada anda dan pihak anda akan bertanggungjawab atas kos yang timbul selepas daripadanya,” kata notis itu lagi.Semakan MalaysiaNow juga menunjukkan bahawa laman sesawang APC kini ditutup.


Ahli Parlimen rancang ‘gegar’ Parlimen?

MalaysiaNow difahamkan sekumpulan ahli Parlimen pembangkang sedang merancang untuk berhimpun di bangunan Parlimen bagi menggesa sidang Dewan Rakyat dilaksanakan sepanjang pelaksanaan darurat.Sekurang-kurangnya tiga ahli Parlimen dari Pakatan Harapan berkata mereka memang dimaklumkan mengenai rancangan itu dan kini usaha sedang dijalankan bagi menghubungi blok pembangkang yang lain.MalaysiaNow turut dimaklumkan beberapa pilihan sedang dipertimbangkan bagi mengelak daripada apa-apa tindakan untuk cuba menghentikan mereka daripada berhimpun di Parlimen.Ini termasuk mendesak Menteri Sains, Teknologi dan Inovasi Khairy Jamaluddin mengadakan taklimat kepada semua ahli Parlimen mengenai Program Imunisasi Covid-19 Kebangsaan (PICK) di bangunan Parlimen.Khairy sebelum ini dilaporkan menghantar surat makluman kepada Pengerusi Pakatan Harapan (PH) Anwar Ibrahim mengenai tarikh dan tempat taklimat PICK kepada pemimpin utama gabungan politik itu.Pemimpin PH bagaimanapun mendesak taklimat tersebut diberikan kepada semua ahli Parlimen termasuk yang bukan daripada gabungan tersebut.“Ini adalah satu perkara yang kami bincang dengan Speaker Dewan Rakyat Azhar Harun sewaktu mesyuarat minggu lepas,” kata seorang ahli Parlimen kanan.“Mereka sekarang ini sedang giat menghubungi semua ahli Parlimen, katanya ada lebih dari 100 orang bersama pihak mereka,” kata ahli Parlimen itu lagi.Sementara itu, difahamkan pegawai PH turut memaklumkan mengenai perhimpunan itu kepada media tempatan dan luar negara bila ia akan dilakukan.“Penting agar acara itu mendapat liputan maksimum. Gambar ahli Parlimen tak dibenarkan masuk Parlimen boleh jadi berita yang bagus,” kata seorang ahli Parlimen dari utara Malaysia kapada MalaysiaNow.Pemimpin PH kini giat menuntut supaya sidang Dewan Rakyat dilaksanakan sepanjang darurat.Desakan itu lebih lantang selepas Istana Negara mengeluarkan kenyataan bulan lalu menjelaskan beberapa bidang kuasanya di bawa ordinan darurat.Istana Negara berkata Agong boleh membenarkan sidang Parlimen diadakan pada tarikh yang sesuai sepanjang perintah darurat dengan nasihat perdana menteri.Menteri di Jabatan Perdana Menteri Takiyuddin Hassan baru-baru ini berkata tidak ada rancangan untuk mengadakan sidang Parlimen ketika ini dengan alasan kerajaan sedang menumpukan perhatian membendung pandemik Covid-19.Kenyataan itu kemudiannya mendapat kritikan keras daripada Anwar yang juga pengerusi PH dalam sebuah kenyataan yang hampir serupa dengan kenyataan Pengerusi Barisan Nasional (BN) Ahmad Zahid Hamidi.Bagaimanapun BN menarik semula kenyataan dikeluarkan Zahid itu.


Hakim tidak gembira Najib gagal hadir perbicaraan

Hakim yang mendengar kes 1Malaysia Development Berhad (1MDB) yang dihadapi Najib Razak kelihatan tidak gembira, apabila bekas perdana menteri itu tidak hadir pada prosiding kes hari ini dan mengarahkan Najib hadir ke mahkamah pada pukul 2.30 petang.Terdahulu, peguam Najib, Rahmat Hazlan memberitahu hakim Mahkamah TinggiLawrence Sequerah bahawa anak guamnya, bersama-sama dengan 114 ahli Parlimen Barisan Nasional dijadualkan bertemu dengan Yang di-Pertuan Agong Sultan Abdullah Sultan Ahmad Shah untuk menyuarakan sokongan kepada Naib Presiden Umno Ismail Sabri Yaakob untuk jawatan perdana menteri.“Kami tidak pasti pukul berapa anak guam saya dijadualkan menghadap Agong, tetapi beliau bertolak dari Pusat Dagangan Dunia (WTC) pada pukul 10.30 pagi. Saya diberitahu bahawa beliau kini sedang dalam mesyuarat di sana dan akan dipanggil menghadap pada bila-bila masa kerana sesi temuduga itu berlangsung seorang demi seorang,” kata Rahmat.Setelah mendengar penjelasan itu, hakim Sequerah yang kelihatan agak marah apabila mendapat tahu mengenai ketidakhadiran Najib menegaskan agar perbicaraan kes itu tetap diteruskan.“Beliau (Najib) sepatutnya hadir ke sini terlebih dahulu. Mengikut laporan berita yang saya baca, pertemuan dengan Agong itu akan  berlangsung secara berperingkat-peringkat,”“Prosiding sedang berjalan. Saya akan kembali dalam tempoh 10 minit dan saya ingin tahu secara tepat pukul berapa beliau akan menghadap Agong. Setelah selesai, beliau perlu kembali ke sini agar prosiding dapat diteruskan. Saya mungkin tidak akan berhenti (perbicaraan) pada pukul 4 petang hari ini, ” kata hakim Sequerah.Setelah berehat seketika, Rahmat sekali lagi memberitahu mahkamah bahawa beliau akan mengemas kini mengenai keberadaan Najib setelah memperoleh maklumat terkini daripada pegawai-pegawai bekas perdana menteri itu.Sebagai respons kepada perkara itu, hakim Sequerah menegur bahawa Najib perlu memberikan komitmen hadir pada waktu tertentu kerana prosiding perlu diteruskan pada pukul 2.30 petang.“Tolong beritahu saya kerana saya tetap akan meneruskan perbicaraan, tidak kira apa yang terjadi. Maka bersedia untuk perbicaraan yang panjang, kerana kita telah membazikan banyak (masa).“Kita semua mempunyai tugas untuk dilaksanakan, jika Agong titah beliau untuk mengadap, dan beliau perlu berada di sana, namun daripada apa yang saya fahami, beliau tidak perlu berada di sana sepanjang hari. Saya memerlukan penjelasan pukul berapa beliau dapat hadir, tempoh beliau perlu berada di sana (di Istana) dan  ditemu memberikan pandangannya kepada baginda dan kembali ke sini (untuk perbicaraan),” kata hakim.


Lelaki pedofil dihukum penjara 20 tahun, 19 sebatan

Seorang lelaki pedofilia perlu menjalani hukuman penjara 20 tahun dan 19 sebatan kerana melakukan amang seksual terhadap 12 kanak-kanak perempuan dan menghasilkan pornografi.Ini selepas Mohammad Amir Mohd Layi, 25, menarik balik rayuannya di Mahkamah Rayuan semalam terhadap hukuman penjara 15 tahun dan 18 sebatan bagi tiga pertuduhan melakukan amang seksual fizikal terhadap tiga kanak-kanak dan tiga pertuduhan menghasilkan atau membuat pornografi.Bagaimanapun, Amir tidak mengemukakan rayuan terhadap hukuman penjara lima tahun dan satu sebatan yang diputuskan oleh Mahkamah Tinggi bagi pertuduhan amang seksual yang melibatkan mangsa kanak-kanak lain, dua pertuduhan menghasut kanak-kanak sehingga melakukan perbuatan tidak senonoh dan satu pertuduhan mencabul kehormatan seorang kanak-kanak.Panel tiga hakim terdiri daripada Kamaludin Md Said, M. Gunalan dan Nordin Hassan kemudiannya membatalkan rayuan Amir.Terdahulu, peguam Mohd Azlan Shah Mohd Allias yang mewakili Amir memaklumkan kepada mahkamah hasrat anak guamnya untuk menarik balik rayuan dan timbalan pendakwa raya Mohd Fairuz Johari memberitahu mahkamah beliau tiada bantahan untuk penarikan semula rayuan itu.Amir didakwa di Mahkamah Sesyen Kuala Terengganu pada April 2018 atas tiga pertuduhan menghasilkan pornografi, 12 pertuduhan amang seksual, dua pertuduhan menghasut kanak-kanak melakukan perbuatan tidak senonoh dan satu pertuduhan mencabul kehormatan seorang kanak-kanak.Dia mengaku salah melakukan semua perbuatan itu pada 10 Disember 2018 dan dijatuhi hukuman penjara 16 tahun dan 19 sebatan.Dia dijatuhi hukuman penjara 15 tahun dan 18 sebatan bagi tiga pertuduhan menghasilkan pornografi dan pertuduhan amang seksual terhadap tiga kanak-kanak berumur enam, tujuh dan lapan tahun serta masing-masing dihukum penjara satu tahun bagi kesemua pertuduhan melibatkan mangsa lain dan satu sebatan rotan, dengan hukuman berjalan serentak.Di Mahkamah Tinggi, Amir dijatuhi hukuman penjara 20 tahun dan 19 sebatan selepas Mahkamah Tinggi pada 31 Julai 2019 membenarkan rayuan pihak pendakwaan untuk menaikkan hukuman penjara setahun bagi setiap pertuduhan lain kepada penjara lima tahun dan satu sebatan rotan, dengan hukuman berjalan serentak.Bagaimanapun Mahkamah Tinggi menolak rayuan pendakwaan dan mengekalkan hukuman penjara 15 tahun dan 18 sebatan bagi tiga pertuduhan menghasilkan pornografi dan tiga pertuduhan amang seksual.Mahkamah Tinggi juga memerintahkan Amir menjalani hukuman penjara lima tahun itu selepas selesai hukuman penjara 15 tahun.Mengikut kertas pertuduhan, Amir melakukan kesalahan itu di beberapa lokasi di daerah Marang dan Kuala Terengganu di Terengganu antara 1 Januari 2017 dan 26 Mac 2018.


Apabila semuanya serba tak kena

Tindakan bekas perdana menteri Najib Razak yang mempersoalkan alasan penggantungan Parlimen oleh Perdana Menteri Muhyiddin Yassin dengan menyebut risiko Covid-19 sebagai alasan setelah 11 kes dikesan di Parlimen ibarat cacing dalam kepanasan. Segala tindakan yang dilakukan oleh kerajaan dilihat serba tak kena di mata Najib Razak.Bekas perdana menteri itu turut menyatakan bahawa “keputusan pelik” itu adalah antara contoh punca Covid-19 menjadi semakin teruk di bawah pemerintahan PN sehingga menjadi antara yang terburuk di dunia dari segi jangkitan per kapita. Amboi! Sedap mulut sahaja Najib berkata-kata.Beliau lupa semasa pemerintahannya banyak juga “keputusan pelik” yang telah dilakukannya. Untunglah, semasa pemerintahan beliau, tidak berlaku sebarang pandemik penyakit seperti sekarang ini. Jika tidak, banyak lagilah “keputusan pelik” yang telah beliau lakukan.Yang peliknya, bekas perdana menteri ini tidak pula mempersoalkan penutupan cawangan sesebuah institusi perbankan selama dua minggu disebabkan ada kes Covid-19 dalam kalangan pekerja ataupun pelanggan.Begitu juga dengan penutupan sesebuah cawangan rangkaian perniagaan makanan segera selama dua minggu disebabkan faktor yang sama. Yang peliknya lagi ialah apabila beliau mempersoalkan pulak pembukaan sekolah dengan menyatakan kenapa nak buka sekolah di kala kes Covid-19 sedang memuncak.Kenapa nada yang sama tentang pembukaan parlimen tempohari tidak kedengaran daripada mulut beliau. Emm. Pelik juga. Kenyataan beliau, “Covid boleh membiak seperti lipas dalam dewan kosong ke? Langsung tak masuk akal” seperti membuat kenyataan kepada diri sendiri. “Bekas ketua negara pertama di Malaysia diheret ke mahkamah? Bekas perdana menteri didapati bersalah atas tiga pertuduhan pecah amanah jenayah, tiga pertuduhan pengubahan wang haram dan satu pertuduhan menyalahgunakan kuasa?  Langsung tak masuk akal.”Selepas ini rakyat pula akan berkata, “Bagaimana seseorang yang telah didapati bersalah atas tujuh pertuduhan oleh mahkamah boleh lepas bebas? Bagaimana seseorang yang telah dijatuhi hukuman penjara 12 tahun dan denda RM210 juta oleh mahkamah terlepas begitu sahaja? Langsung tidak masuk akal.”Bukankah begitu wahai Najib Razak?Ryan Sofea adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


59 korban, 6,806 kes baru Covid-19, rekod tertinggi setakat ini

Malaysia menambah 6,806 lagi kes baru Covid-19 menjadikan kes keseluruhan Covid-19 meningkat sebanyak 492,302.Selangor pula kekal mencatat kes harian tertinggi sebanyak 2,277 kes disusuli Kuala Lumpur (655), Johor (615), dan Sarawak (608).Sementara itu, hanya Perlis (8) sahaja yang mencatat kes satu digit hari ini.Negara juga mencatat sebanyak 3,916 kes sembuh menjadikan jumlah keseluruhan kes sembuh meningkat kepada 440,032.Kes aktif dengan kebolehjangkitan pula kini berjumlah 50,171.Dalam pada itu, 587 pesakit ditempatkan di unit rawatan rapi (ICU) termasuk 330 orang memerlukan bantuan alat pernafasan.Malaysia turut mencatat 59 lagi korban akibat Covid-19, menjadikan jumlah mangsa yang maut meningkat kepada 2,099.


Usia bukan penghalang warga emas jadi ‘rider’ Grab

Menjadi seorang penghantar makanan bagi aplikasi serba ada Grab, sering disangka sebagai pekerjaan golongan muda yang memerlukan kecergasan fizikal kerana sentiasa perlu bergerak dari satu lokasi ke lokasi lain.Malah, petunjuk prestasi utama (KPI) bagi penghantar makanan atau “rider” juga sangat bergantung kepada kepantasan menghantar makanan kepada pelanggan mengikut masa yang ditetapkan.Namun begitu, cabaran ini bukanlah penghalang bagi warga emas, Zakaria  Abdul Wahab, 65, apabila beliau mengakui sangat seronok melakukan kerja itu.Zakaria menceritakan sebelum ini dia bekerja sebagai pemandu untuk sebuah syarikat swasta selama 21 tahun, bagaimanapun sudah bosan dengan pekerjaannya itu dan ingin mencari pekerjaan yang bersifat lebih bebas.“Seronoknya menjadi rider ialah saya yang tentukan jadual pekerjaan dan ini membuatkan saya rasa sangat bebas,” katanya ketika ditemui MalaysiaNow di Kuala Lumpur.“Saya bekerja setiap hari bermula jam 10.00 pagi hingga 9.00 malam dan melakukan penghantaran sekitar kawasan Mont Kiara atau kawasan berdekatan dengan rumah di Pandan Jaya.”Zakaria Abdul Wahab, 65, menunggang motosikalnya untuk menghantar makanan ke sebuah lokasi di Hartamas, beliau bekerja sebagai penghantar makanan e-hailing sejak September lalu selepas bersara sebagai pemandu peribadi.Menurut Zakaria yang sudah tiga bulan menjadi penghantar makanan Grab, KPI yang dia tetapkan sebagai penghantar makanan adalah meraih pendapatan bersih sekurang-kurangnya RM100 sehari dan sasaran itu baginya tidaklah begitu sukar.“Tak susah nak capai RM100 sehari, cuma saya tidak akan keluar rumah apabila cuaca hujan, itu sahaja penghalang saya.“Saya bersyukur pelanggan yang saya terima semuanya baik, jika berlaku kelewatan, saya akan maklumkan kepada mereka, dan kebiasaannya maklum balas yang saya terima amat positif,” katanya.Sebelum ini, kisah Zakaria sebagai seorang penghantar makanan warga emas tular di laman sosial TikTok apabila seorang pelanggan yang memesan makanan menerusi aplikasi GrabFood memuat naik sebuah videonya sedang menghantar makanan.Video yang memaparkan Zakaria berjalan secara perlahan dan membongkok itu meraih perhatian ramai apabila menerima tontonan hingga ratusan ribu dalam tempoh beberapa hari sahaja.Bagi Zakaria, perkara yang paling membuatkannya terharu ialah apabila orang ramai secara tidak putus berkongsikan kata-kata semangat kepadanya selain menghulurkan sumbangan wang tunai.“Saya doakan yang terbaik kepada semua yang menghulurkan bantuan kepada saya. Semoga Allah murahkan rezeki anda.”Mampu sara hidupDalam pada itu, Zakaria menceritakan, bekerja sebagai penghantar makanan menyebabkannya mampu untuk menanggung kos perbelanjaan bulanannya selain membayar bil air dan elektrik serta siaran televisyan kabel Astro.“Semua komitmen saya yang lain seperti bayaran pinjaman rumah dan kereta sudah selesai. Jadi saya tidak begitu terbeban,” katanya.Tiba di lokasi, Zakaria Abdul Wahab, 65, hanya meletakkan makanan yang dibawanya ke balai pengawal, bagi kediaman kondominium penghantar makanan tidak dibenarkan masuk ke kawasan kediaman, ia adalah garis panduan yang telah ditetapkan semenjak pandemik Covid-19 melanda.Di samping itu, Zakaria turut menafikan beberapa dakwaan pengguna media sosial yang menyatakan dia menjadi penghantar makanan adalah disebabkan anak-anaknya tidak mahu bekerja dan perlu menanggung perbelanjaan keluarganya.Zakaria menjelaskan, dua anaknya berusia 32 dan 24 tahun yang masih menetap bersamanya itu sebelum ini mempunyai pekerjaan, tetapi mereka ditamatkan perkhidmatan disebabkan penularan Covid-19 sejak tahun lepas.“Anak saya yang berusia 32 tahun sebelum ini bekerja sebagai buruh binaan manakala yang berusia 24 pula bekerja dalam bidang perhotelan.“Mereka kehilangan kerja disebabkan Covid-19.“Saya tidak akan paksa mereka lakukan kerja yang mereka tidak minat. Saya galakkan hanya mencari pekerjaan yang ‘sejiwa’ dengan hati, barulah rasa seronok melakukan tugasan yang diberi,” katanya.Temu bual Zakaria Abdul Wahab, 65. Kisahnya tular di media sosial, selepas sebuah video memaparkan kehidupannya sebagai ‘rider’ Grab mendapat tontonan ratusan ribu orang.Selain itu, Zakaria berkata, usianya juga tidak menjadi penghalang untuk berkawan “rider” lain terutamanya yang berusia dalam lingkungan 20-an.“Mereka (rider lain) anggap saya sebagai kawan juga, apabila selalu bersama mereka, saya rasa sangat muda,” katanya berseloroh.“Nasihat saya kepada orang ramai ialah carilah pekerjaan yang anda minat dan jangan jadikan usia sebagai penghalang untuk anda membuat sesuatu perkara yang diminati.”


Kes harian menurun ke paras 2,700

Malaysia merekodkan kes baru sebanyak 2,778 menjadikan kes keseluruhan Covid-19 sebanyak 2,741,179.3,539 pesakit juga direkodkan sembuh, menjadikan jumlah keseluruhan pesakit sembuh sebanyak 2,665,034.Dalam pada itu, kes yang memerlukan rawatan di unit rawatan rapi (ICU) adalah sebanyak 306 kes di mana 244 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 170 kes di mana 101 adalah kes Covid-19.Dari 3,539 kes harian yang dilaporkan pada hari ini, 60 kes (2.2%) adalah daripada Kategori Tiga, Empat, dan Lima, dan 2,718 kes (97.8%) lagi adalah terdiri daripada Kategori Satu dan Dua.


Najib, Arul Kanda bebas kes pinda laporan audit 1MDB

Mahkamah Tinggi Kuala Lumpur hari ini membebaskan bekas perdana menteri Najib Razak dan bekas ketua pegawai eksekutif 1Malaysia Development Berhad (1MDB) Arul Kanda Kandasamy daripada pertuduhan meminda laporan audit 1MDB.
Hakim Mohamed Zaini Mazlan membuat keputusan itu selepas mendapati pihak pendakwaan gagal membuktikan wujud kes prima facie terhadap kedua-dua mereka.
Beliau berkata Arul Kanda, yang dipanggil sebagai saksi pendakwaan telah memberi keterangan yang benar dan jelas semasa perbicaraan.
Najib, 70, yang sedang menjalani hukuman penjara 12 tahun kerana menyeleweng dana SRC International Sdn Bhd, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) bagi mengelakkan sebarang tindakan diambil terhadapnya.
Arul Kanda, 45, pula didakwa bersubahat dengan Najib dalam membuat pindaan tersebut bagi melindungi bekas perdana menteri itu daripada tindakan tatatertib, sivil atau jenayah berkaitan 1MDB.
Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Februari 2016.
Mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntuk hukuman maksimum penjara 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.
Najib masih berdepan tiga lagi kes mahkamah termasuk penyelewengan RM2.3 bilion dana 1MDB yang kini di peringkat perbicaraan dan setakat ini, pendakwaan telah memanggil 44 saksi.
Dua lagi kes membabitkan pecah amanah jenayah berjumlah RM6.6 bilion berhubung pembayaran kepada International Petroleum Investment Company (IPIC) dan pengubahan wang haram membabitkan dana SRC International sebanyak RM27 juta, yang masing-masing masih di peringkat pengurusan kes.


PBKD beri kelulusan bersyarat kepada AstraZeneca, Sinovac sebagai dos penggalak

Pihak Berkuasa Kawalan Dadah (PBKD) hari ini bersetuju memberikan kelulusan bersyarat bagi vaksin AstraZeneca dan Sinovac sebagai dos penggalak kepada individu berusia 18 tahun dan ke atas dan menerima vaksin “primary series” dari jenis yang sama, kata Ketua Pengarah Kesihatan Dr Noor Hisham Abdullah.“Dos penggalak bagi vaksin AstraZeneca akan diberikan selepas sela masa 6 bulan daripada penerimaan dos kedua vaksin tersebut manakala bagi vaksin CoronaVac, dos penggalak akan diberikan selepas 3 hingga 6 bulan daripada dos kedua diterima.“Pemberian dos penggalak bagi kedua-dua produk vaksin ini kepada kumpulan sasar tertentu akan diperincikan oleh Badan Bertindak Imunisasi Covid-19 Penggalak (CITF-B) dan akan dimaklumkan dari semasa ke semasa,” katanya dalam sebuah kenyataan hari ini.Menurut Noor Hisham, kelulusan pendaftaran bersyarat ini memerlukan maklumat kualiti, keselamatan dan keberkesanan produk vaksin tersebut dipantau dan dinilai berdasarkan data-data terkini dari semasa ke semasa.“Ia bagi memastikan perbandingan manfaat-risiko (benefit over risk) bagi vaksin tersebut kekal positif,” katanya.Kerajaan mula melaksanakan pemberian dos penggalak bagi penerima vaksin lengkap pada 13 Oktober lalu bagi memastikan penerima memiliki imuniti yang kekal berkesan bagi melawan varian Delta yang menular dalam negara.Vaksin Pfizer menjadi jenama pertama diberikan kelulusan sebagai dos penggalak kepada penerima vaksin 18 tahun ke atas selepas sekurang-kurangnya enam bulan melengkapkan vaksin mereka.


Pengarah urusan direman 4 hari bantu siasatan kemuka butiran palsu

Seorang pengarah urusan sebuah syarikat di Selangor direman empat hari bermula hari ini bagi membantu siasatan kes mengemukakan penyata akaun mengandungi butiran palsu untuk mendapatkan bantuan subsidi upah Pertubuhan Keselamatan Sosial (Perkeso) pada Mac lepas.Perintah reman terhadap lelaki berusia 33 tahun itu dikeluarkan Penolong Pendaftar Mahkamah Sesyen Alor Setar Wan Nor Fadzilah Wan Ibrahim yang membenarkan permohonan Suruhanjaya Pencegahan Rasuah Malaysia (SPRM).Menurut sumber SPRM, pengarah urusan syarikat yang menjalankan pelbagai aktiviti perniagaan termasuk pembersihan itu ditahan di pejabat SPRM Kedah kira-kira 5.30 petang semalam.Menurut sumber itu lagi, butiran palsu yang dikemukakan lelaki tersebut membolehkan syarikatnya memperoleh bantuan upah pekerja berjumlah lebih RM400,000 sebulan, sedangkan syarikat terbabit tidak layak mendapat subsidi berkenaan kerana tidak mengalami kekurangan pendapatan akibat penularan pandemik Covid-19.Pengarah SPRM Kedah, Shaharom Nizam Abd Manap mengesahkan kes itu dan berkata siasatan dilakukan mengikut Seksyen 18 Akta SPRM 2009.


Argentina rampas Piala Dunia daripada juara bertahan Perancis

Argentina memenangi Piala Dunia pada Ahad selepas menewaskan juara bertahan Perancis 4-2 menerusi sepakan penalti, berikutan keputusan seri 3-3 yang dramatik selepas masa tambahan.
Penjaga gol Argentina, Emiliano Martinez menyelamatkan sepakan penalti Kingsley Coman dan Aurelien Tchouameni untuk memberikan Argentina gelaran juara dunia sejak 1986, dan menjadi kemenangan ketiganya bagi piala itu.
Perancis bangkit selepas ketinggalan dua gol untuk menyamakan kedudukan lebih 90 minit dengan Kylian Mbappe menjaringkan dua gol dalam masa dua minit, termasuk sepakan penalti pada minit ke-80.
Penyerang Perancis itu melengkapkan hatriknya pada minit ke-118 dengan satu lagi sepakan penalti selepas pemain Argentina Lionel Messi menyumbat gol ketiga pada minit ke-109.
Argentina mendahului 2-0 pada separuh masa pertama dengan dengan sepakan penalti Messi pada minit ke-23.
Mereka menyerang sekali lagi di mana akhirnya rembatan Alexis Mac Allister menemui Angel Di Maria dan beliau menamatkannya di gawal gol lawan.


Gangguan bekalan air di 47 kawasan Petaling pulih

Gangguan air di 47 kawasan yang terjejas di Wilayah Petaling akibat kerja-kerja penambahbaikan sistem bekalan air di Kolam Air Bukit Dengkil semalam pulih sepenuhnya pada 7 pagi ini.Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata pihaknya mengucapkan terima kasih kepada para pengguna atas kesabaran dan kerjasama yang diberikan sepanjang tempoh gangguan bekalan air tidak berjadual itu.Beliau berkata para pengguna disarankan untuk mendapatkan maklumat rasmi gangguan bekalan air menerusi semua medium komunikasi rasmi Air Selangor iaitu aplikasi Air Selangor, Twitter, Facebook, Instagram dan laman sesawang www.airselangor.com.“Sebarang pertanyaan dan aduan boleh diajukan di talian 15300 atau Help Centre di aplikasi Air Selangor,” katanya dalam kenyataan hari ini.Semalam, sebanyak 47 kawasan di Wilayah Petaling dilaporkan mengalami gangguan bekalan air berjadual selama 24 jam susulan kerja-kerja penambahbaikan sistem bekalan air di Kolam Air Bukit Dengkil.


Kerajaan belum putuskan dos penggalak syarat lengkap vaksinasi, kata Khairy

Kerajaan belum memutuskan dos penggalak sebagai syarat untuk seseorang individu itu dikategorikan telah lengkap menerima vaksinasi, kata Menteri Kesihatan Khairy Jamaluddin.Beliau berkata ketika ini kementerian kesihatan (KKM) sedang membuat kajian berdasarkan pengalaman negara lain yang telah menetapkan dos penggalak sebagai syarat lengkap vaksinasi.“Pakar-pakar juga sedang mengkaji keberkesanannya dan mereka akan membuat syor kepada Badan Bertindak Imunisasi Covid-19 Penggalak (CITF-B).“Kalau kita dapati kes meningkat, kemasukan ke hospital dan kematian juga meningkat disebabkan keengganan orang untuk terima dos penggalak dan sudah menjadi norma antarabangsa untuk mereka mensyaratkan vaksinasi lengkap ialah penerima series primer dan juga dos penggalak, maka kita akan membuat keputusan sama…tetapi (sekarang) belum lagi,” katanya.Beliau berkata demikian dalam program Agenda Awani bertajuk “Dos Penggalak Jadi Perisai” yang disiarkan menerusi Astro Awani, malam tadi.Khairy berkata buat masa ini kerajaan mengiktiraf vaksinasi lengkap bagi individu penerima dua dos vaksin AstraZeneca, Sinovac dan Pfizer yang tiada masalah kesihatan.Beliau berkata Malaysia mungkin berdepan dengan gelombang baru Covid-19 sekiranya liputan pemberian dos penggalak itu tidak disegerakan.“Kalau liputan dos penggalak tidak tinggi macam liputan (pemberian vaksinasi) dos pertama, kedua yang (menjadi) antara terbaik di dunia…kes, kadar kemasukan ke hospital dan kematian akan meningkat,” katanya.Beliau berkata Israel pernah berdepan dengan gelombang ketiga meskipun telah menyelesaikan vaksinasi dalam tempoh yang pantas.“Israel, mereka mungkin negara terpantas selesaikan vaksinasi, apabila selesai vaksinasi dos pertama dan kedua kes dan kematian menurun, ini menunjukkan keberkesanan vaksinasi.“Namun, selepas melihat terdapatnya kumpulan yang tidak mengambil vaksin dan melihat kepada penurunan keberkesanan vaksinasi hingga tercetusnya gelombang ketiga, mereka (Israel) percepatkan pemberian dos penggalak dan hari ini (kes) menurun balik…jadi negara awal ini menjadi ‘leading indicator’ tentang apa perkembangan yang perlu kita sediakan di Malaysia,” katanya.Beliau berkata daripada lebih 1.7 juta dos penggalak jenis Pfizer yang telah diberikan di negara ini, sebahagian besar kesan sampingan ringan dilaporkan adalah seperti lenguh, sakit di lengan serta demam dan data berkenaan didapati sama dengan kesan sampingan yang dialami penerima vaksin dos pertama dan kedua.“Daripada jumlah ini (1.7 juta), hanya 11 kes boleh dikategorikan agak serius macam alahan dan sebagainya, tetapi ia tidak menyebabkan kemasukan ke hospital yang serius setakat ini,” katanya.Khairy berkata strategi kesihatan awam yang diguna pakai KKM dalam pemberian vaksinasi dos penggalak adalah mendidik dan memberi penerangan kepada rakyat terlebih dahulu dan bukannya dengan cara memaksa, iaitu sama seperti pendekatan Program Imunisasi Covid-19 Kebangsaan (PICK).“Selepas itu, barulah kita beralih strategi yang mungkin lebih agresif, misalnya mengatakan bahawa hanya individu yang lengkap vaksinasi boleh diberikan kebebasan tertentu,” katanya.


Zahid bebas atau bela diri kes rasuah VLN diketahui 23 September

Keputusan sama ada Ahmad Zahid Hamidi akan dibebaskan atau diperintahkan membela diri terhadap 40 pertuduhan rasuah berhubung sistem visa luar Negara (VLN) akan diketahui pada 23 September ini.
Hakim Mahkamah Tinggi Mohd Yazid Mustafa menetapkan tarikh itu selepas selesai mendengar hujah pihak pendakwaan dan pembelaan di akhir kes pendakwaan selama empat hari bermula 1 September lepas.
Pasukan pendakwaan diwakili timbalan pendakwa raya Raja Rozela Raja Toran, Wan Shaharuddin Wan Ladin, Abdul Malik Ayob, Zander Lim Wai Keong dan B Thavani manakala Zahid diwakili peguam Hisyam Teh Poh Teik, Ahmad Zaidi Zainal dan Hamidi Mohd Noh.
Pada 11 Ogos, pihak pendakwaan menutup kesnya selepas memanggil 18 saksi termasuk bekas ketua setiausaha kementerian dalam negeri Alwi Ibrahim serta tiga bekas pengarah Ultra Kirana Sdn Bhd (UKSB) Harry Lee Vui Khiun, Wan Quoris Shah Wan Abdul Ghani dan David Tan Siong Sun.
Perbicaraan yang berlangsung selama 29 hari bermula pada 24 Mei 2021.
Zahid, 69, menghadapi 33 pertuduhan menerima rasuah berjumlah S$13.56 juta daripada UKSB untuk dirinya sebagai menteri dalam negeri bagi menyambung kontrak syarikat itu sebagai pengendali perkhidmatan pusat sehenti (OSC) di China dan sistem visa luar negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.
Bagi tujuh lagi pertuduhan, beliau didakwa memperoleh untuk dirinya S$1,150,000; RM3.125 juta; 15,000 Swiss Franc dan AS$15,000 daripada syarikat sama yang mempunyai kaitan rasmi dengan tugas rasminya.
Perbuatan itu didakwa dilakukan di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.


Putrajaya kenal pasti 8 daerah Selangor dijangka banjir

Sebanyak lapan daripada sembilan daerah di Selangor dikenal pasti sebagai “hotspot” banjir, menurut Agensi Pengurusan Bencana Negara (Nadma), Jabatan Perdana Menteri.
Menurut agensi itu, Jabatan Pengairan dan Saliran memaklumkan lapan daerah terlibat adalah Klang, Petaling, Gombak, Hulu Langat, Sepang, Kuala Langat, Sabak Bernam dan Kuala Selangor manakala daerah yang tidak disenarai sebagai “hotspot” ialah Hulu Selangor.
Berdasarkan perkongsian di laman Facebooknya malam tadi, Nadma memaklumkan “hotspot” berkenaan ditentukan berdasarkan kekerapan banjir lebih tiga kali dari 2019 hingga 2022.
Pada masa sama, kesemua kesembilan daerah di Selangor itu diletakkan sebagai berisiko banjir dan penentuannya adalah berdasarkan kawasan tersebut pernah dilanda banjir.
Orang ramai yang ingin mendapatkan senarai terperinci kawasan boleh merujuk Facebook Agensi Pengurusan Bencana Negara, Jabatan Perdana Menteri dan Instagram, Majlis Keselamatan Negara.


Cabaran ‘meremajakan’ pusat penyiaran tertua Malaysia dalam dunia digital

Suhaimi Sulaiman, 61, sedang melukis sambil menikmati hari-harinya sebagai pesara ketika beliau menerima panggilan telefon yang menawarkan beliau kembali berkhidmat dalam dunia penyiaran televisyen tempatan.
Selepas lebih tiga dekad berkecimpung dalam dunia kewartawanan dan penyiaran, Suhaimi kini menyambung haluan kerjayanya sebagai ketua pengarah di stesen televisyen milik kerajaan, Radio Televisyen Malaysia atau lebih dikenali sebagai RTM berkuat kuasa pada 20 Januari lalu.
Bercakap kepada MalaysiaNow dalam satu temu bual eksklusif baru-baru ini, Suhaimi mengakui masuk ke pejabatnya tanpa rasa kekok kerana sudah mesra dan mengenali hampir semua warga RTM khususnya rakan-rakan pemberita yang pernah ditemuinya ketika aktif bekerja sebagai wartawan suatu ketika dahulu.
Malah, beliau selaku ketua pengarah yang baru turut tidak meletakkan jangkaan awal terhadap kakitangan dan warga RTM berhubung kerja-kerja yang sedang mereka lakukan.
Katanya, beliau maklum tentang persepsi masyarakat yang mengandaikan RTM sebagai bentuk penyiaran yang “lapuk”, sinonim dengan penonton dalam kalangan rakyat yang berusia dan tidak mesra dengan golongan muda.

Ketua Pengarah RTM Suhaimi Sulaiman bercakap kepada pemberita sewaktu temu bual eksklusif dengan MalaysiaNow di Angkasapuri, Kuala Lumpur.

Bagaimanapun, Suhaimi menegaskan data-data yang diterima di atas meja pejabatnya menunjukkan fakta yang sebaliknya.
Katanya, RTM lebih popular dan menyerlah kepada penonton muda dalam lingkungan 35 tahun ke bawah manakala tontonan tertinggi adalah di platform media sosial, TikTok.
Sebagai contoh, paling terbaru siaran langsung perlawanan bola sepak pasukan Malaysia menentang Vietnam pada 8 Mei lalu sempena penganjuran Sukan SEA 2023 mencatatkan tontonan lebih 1.1 juta di TikTok.
Daripada jumlah itu, katanya, sebanyak 64% penonton adalah di bawah umur 32 tahun.
“Sekarang kita di zaman di mana orang ramai tidak lagi duduk di rumah dan menonton TV.
“Inilah realiti industri penyiaran di Malaysia, rakyat kini memilih untuk menonton content (kandungan). Di dalam kereta, di pejabat dan di mana sahaja, semuanya menonton content.”
Atas sebab itu, Suhaimi tampil dengan pengurusan baru kepada rancangan-rancangan TV yang menjurus ke arah penstriman RTM.
Pada masa sama, ianya juga satu langkah untuk meremajakan dasar-dasar penyiaran RTM supaya ianya diberi nafas baru dalam industri tersebut.
Antaranya, pengenalan kepada Kanta 744 satu konsep berita ringkas dan padat selama 15 minit sebelum tayangan berita perdana pada 8 malam.
Selepas bersiaran kali pertama pada April lalu, Suhaimi berkata Kanta 744 menampilkan personaliti TV yang muda dan wajah-wajah baru dengan hanya 15 saat diperuntukkan untuk satu tajuk berita merangkumi semua segmen termasuk nasional, semasa, ekonomi, dunia, sukan, hiburan dan lain-lain.
Terdahulu, MalaysiaNow melaporkan pandangan golongan belia terhadap siaran RTM yang dianggap tidak mampu menarik perhatian mereka untuk menonton televisyen pemilikan kerajaan.
Apa acuan penyiaran RTM?
RTM adalah stesen penyiaran awam milik kerajaan Malaysia, tertua dalam negara, yang ditubuhkan pada 1 April 1946.
Beribu pejabat di Angkasapuri Kuala Lumpur, RTM turut mengendalikan enam saluran radio nasional, 13 saluran radio negeri dan saluran radio daerah serta enam saluran televisyen.
Ketika ditanya, apakah bentuk acuan untuk dasar dan hala tuju RTM, adakah ianya sama dengan stesen penyiaran BBC di Britain, KBS di Korea ataupun CNA di Singapura?

Seorang wanita berjalan melintasi ibu pejabat Radio Televisyen Malaysia di bangunan Angkasapuri di Kuala Lumpur.

Suhaimi menegaskan setiap stesen penyiaran perlu mempunyai identiti sendiri tanpa perlu disandarkan kepada acuan tertentu.
“Mungkin kita boleh ambil idea tertentu untuk tambah baik kandungan sedia ada tetapi kita sendiri perlu meletakkan definisi ke atas hala tuju itu.
“Perlu tahu siapa audiens dan apa yang mereka mahu.”
Katanya, identiti RTM kini bersandarkan kepada elemen “Relevan”, “Relatable” (berhubung, sesuai) dan “Loveable” (disayangi).
RTM unit propaganda kerajaan?
Sejak peralihan kuasa pasca Pilihan Raya Umum ke-14 (PRU14) pada 2018, ia menyaksikan banyak perubahan dalam landskap politik tanah air di mana pucuk pimpinan pusat silih berganti.
Bagaimanapun, Suhaimi melihat di peringkat dalaman dan dasar-dasar RTM sebenarnya tidak membawa perubahan besar disebabkan faktor tersebut.
Sebagai kakitangan awam, katanya, warga RTM melihat persepsi sebagai unit propaganda kerajaan dalam sudut yang berbeza.
Keberadaan mereka adalah untuk membangunkan negara dan membantu rakyat.
Ini katanya boleh dilihat dengan pelbagai segmen yang disiarkan RTM termasuk dokumentari pendek, saluran pendidikan dan perusahaan komuniti.
“Ianya bukan tentang pendekatan bersifat politik semata-mata tetapi apa yang penting adalah, kandungan yang relatable (sesuai) itu tadi.
“Kena bijak pilih kepakaran kita ada di mana.”
Sejauh mana kebebasan media dalam RTM?
Sejak pemerintahan kerajaan campuran, campur tangan ahli politik semakin jelas mengganggu kebebasan media di Malaysia.
Sebelum ini, MalaysiaNow pernah melaporkan organisasi media tempatan memberitahu, bilik beritanya dihubungi seseorang daripada Pejabat Perdana Menteri (PMO) selepas sebuah laporan mengenai Perdana Menteri Anwar Ibrahim disiarkan.
Tidak lupa juga, gangguan berbentuk sekatan untuk menyiarkan rakaman takbir raya Perikatan Nasional (PN) yang ditempah atas alasan teknikal.
Bahkan sehingga kini, pemimpin politik pembangkang dilihat masih tidak mendapat tempat untuk disiarkan dalam stesen TV kerajaan.
Menurut Suhaimi, beliau memberi jaminan sesiapa sahaja mempunyai peranan yang mahu membangunkan negara dan bangsa akan sentiasa mendapat tempat di RTM.
Bagaimanapun, ianya selagi individu itu tahu bagaimana cara orang Malaysia berhujah tanpa mengganggu gugat kestabilan dan keharmonian semasa.
“Contohnya dilaporkan seorang artis digam kerana menyokong parti politik tertentu. Tetapi adakah beliau disiarkan sewaktu sambutan raya tempoh hari.
“Ada, bukan? Sesiapa akan dapat tempat jika mereka benar-benar ada niat dan hasrat ke arah itu.”


Kekurangan pekerja asing, syarikat tidak dapat penuhi pesanan pelanggan

Syarikat Malaysia sama ada daripada industri perladangan kelapa sawit sehingga pengeluar semikonduktor terpaksa menolak pesanan pelanggan selain terlepas peluang jualan berbilion dolar, ekoran kekurangan lebih sejuta pekerja yang dilihat boleh mengancam usaha pemulihan ekonomi negara.Walaupun sekatan dan larangan Covid-19 yang dilaksanakan dalam negara telah dilonggarkan, namun Malaysia masih tidak menunjukkan peningkatan ketara dalam pengambilan pekerja asing berikutan rundingan yang terus berlarutan antara kerajaan dengan Indonesia dan Bangladesh berhubung perlindungan pekerja, kata kumpulan industri, syarikat dan diplomat.Malaysia yang menjadi sumber utama dalam rantaian bekalan global, bergantung dengan jutaan warga asing dalam operasi kilang, perladangan dan sektor perkhidmatan kotor, berbahaya dan sukar di mana sektor itu dijauhi penduduk tempatan.Pengilang, yang membentuk hampir satu perempat daripada ekonomi, bimbang pelanggan mereka beralih ke negara lain selepas pertumbuhan ekonomi mulai meningkat.“Walaupun optimis dari sudut unjuran dan peningkatan dalam jualan, beberapa syarikat berdepan kesukaran bagi memenuhi pesanan pelanggan,” kata Soh Thian Lai yang merupakan presiden Persekutuan Pengilang-Pengilang Malaysia, mewakili lebih 3,500 syarikat.Sementara itu, menurut Ketua Pengarah Eksekutif United Plantations Carl Bek-Nielsen,  pengusaha ladang minyak sawit berada di tahap yang sangat buruk.“Situasinya sangat teruk, sama macam main bola sepak tujuh lawan 11 orang pemain,” katanya.Data menunjukkan Malaysia kekurangan sekurang-kurangnya 1.2 juta pekerja dalam sektor perkilangan, perladangan dan pembinaan.Kekurangan itu semakin teruk setiap hari kerana permintaan terus meningkat ketika penularan wabak Covid-19 mulai berkurangan.Syarikat pengilang juga berkata mereka kekurangan 600,000 pekerja, sementara pembinaan memerlukan 550,000 pekerja.Dalam pada itu, industri minyak sawit melaporkan kekurangan 120,000 pekerja, syarikat pembuat cip kekurangan 15,000 pekerja dan tidak dapat memenuhi permintaan ketika bekalan cip global berkurangan, sementara syarikat pembuat sarung tangan perubatan berkata mereka memerlukan sekurang-kurangnya 12,000 pekerja.Indeks Pengurus Pembelian (PMI) turun kepada 50.1 pada Mei berbanding 51.6 pada April, dilihat tidak begitu berkembang, selepas sektor itu kehilangan paling banyak pekerja sejak Ogos 2020, menurut data S&P Global.Menurut Presiden Persatuan Industri Semikonduktor Malaysia Wong Siew Hai, syarikat pembuatan cip menyaksikan pelanggannya mulai berkurang sementara penduduk tempatan tidak berminat untuk bekerja dalam industri  tersebut.Katanya, ramai yang menyertai industri itu meninggalkannya selepas kurang dari setengah tahun.Sementara itu, industri minyak sawit, yang menyumbang 5% kepada ekonomi Malaysia, memberi amaran tiga juta tan tanaman mungkin terpaksa dibuang tahun ini selepas hasil yang tidak dipetik rosak, sekali gus mungkin menyebabkan kerugian lebih AS$4 bilion.Industri sarung tangan getah  pula menganggarkan kerugian sebanyak AS$700 juta tahun ini jika kekurangan tenaga buruh berterusan.Hak pekerjaKementerian Sumber Manusia, yang bertanggungjawab meluluskan pengambilan pekerja asing bagaimanapun tidak memberikan maklum balas kepada Reuters bagi mengulas masalah buruh dalam negara dan kesannya ke atas ekonomi.Pada April, menterinya, M Saravanan berkata syarikat di Malaysia memohon untuk mengambil 475,000 pekerja asing.Bagaimanapun kementerian hanya meluluskan 2,065 orang, selain menolak permohonan yang tidak memberikan maklumat lengkap atau tidak mematuhi peraturan dan syarat.Diplomat dari Indonesia dan Bangladesh yang merupakan dua negara sumber tenaga buruh Malaysia, memberitahu Reuters bahawa hak pekerja adalah sebahagian daripada sebab mengapa penyaluran sumber tenaga kerja dihentikan.Bangladesh menandatangani perjanjian pada Disember lalu untuk menghantar pekerjanya, namun ia ditangguhkan selepas Dhaka membantah proses pengambilan pekerja yang dicadangkan oleh Malaysia, memetik kebimbangan rancangan itu boleh menyebabkan peningkatan kos untuk pekerja selain menyebabkan mereka terpaksa menanggung hutang, kata sumber diplomatik Bangladesh.“Fokus utama kami ialah kebajikan dan hak pekerja,” kata Menteri Kebajikan Ekspatriat dan Pekerja Luar Negara Bangladesh, Imran Ahmed.“Kami mahu memastikan mereka mendapat gaji standard, diberikan penginapan yang sesuai, dan sekali gus dapat meminimumkan perbelanjaan kos untuk datang ke sini selain menerima  jaminan keselamatan sosial yang lain.”Beliau juga memberitahu Reuters bahawa Dhaka tidak “mahu pekerjanya terperangkap dalam kitaran hutang”, sambil menambah Malaysia mahu mengambil 200,000 pekerja Bangladesh dalam tempoh setahun.Sejak dua tahun lalu, AS mengenakan larangan import terhadap tujuh syarikat Malaysia atas dakwaan mengamalkan buruh paksa.Saravanan, yang berada di Dhaka awal bulan ini, berkata Malaysia telah memberi jaminan kepada kerajaan Bangladesh bahawa ia akan memastikan gaji yang lebih baik selain menjamin kebajikan pekerja.Beliau juga turut menafikan dakwaan proses pengambilan pekerja luar negara oleh Malaysia berdepan masalah.Minggu lalu, Saravanan berkata kerajaan sedang memuktamadkan beberapa perkara teknikal, prosedur pengambilan dan perjanjian dengan beberapa negara sumber tenaga kerja.Duta Indonesia ke Malaysia, Hermono juga turut menyuarakan kebimbangan berhubung perlindungan pekerja dalam perbincangan dua hala antara kedua-dua buah negara baru-baru ini.


PKR tidak guna logo PH pada PRN Johor

PKR tidak akan menggunakan logo Pakatan Harapan (PH) pada Pilihan Raya Negeri (PRN) Johor akan datang walaupun gabungan itu diketuai presiden parti itu Anwar Ibrahim, membayangkan wujud pertikaian mengenai peruntukan kerusi antara parti komponennya.Bagaimanapun, pemimpin gabungan itu berkata DAP dan Amanah akan meneruskan penggunaan logo PH.“Sungguhpun ada pandangan berbeza berkaitan dengan permintaan PKR mengenai penggunaan logo, mesyuarat Majlis Presiden PH bersetuju untuk menghormati hasrat PKR bahawa logo PH akan digunakan dan PKR pula akan menggunakan logonya untuk PRN Johor,” kata PH dalam sebuah kenyataan hari ini.PH juga berkata Anwar akan menulis kepada Suruhanjaya Pilihan Raya (SPR) agar kuasa surat watikah penamaan calon PH diserahkan kepada Setiausaha Agung DAP Lim Guan Eng dan Presiden Amanah Mohamad bin Sabu.Gabungan itu juga mengumumkan ia akan meneruskan rundingan berhubung kerjasama dan pembahagian kerusi antara parti-parti pembangkang termasuk Muda.“Hal ini akan memperkukuh saingan dari blok pembangkang dalam mendepani PRN Johor akan datang.”PKR mengalami kekalahan teruk berganda pada PRN di Sarawak dan Melaka tahun lalu.Parti itu kalah di kesemua 28 kerusi yang ditandinginya di Sarawak pada 18 Disember lalu.Sementara itu, di Melaka, PKR kalah di 11 kerusi ditandinginya walaupun mendapat peruntukan kerusi melebihi Amanah dan DAP.Amanah memenangi satu kerusi di Melaka, sementara DAP hanya memenangi empat kerusi.


Muhyiddin, Jokowi, Sultan Brunei gesa masyarakat antarabangsa tegas wujudkan Palestin merdeka

Perdana Menteri Muhyiddin Yassin, Presiden Indonesia, Joko Widodo dan Sultan Brunei, Sultan Hassanal Bolkiah hari ini mengeluarkan kenyataan bersama menggesa masyarakat antarabangsa kekal tegas dengan komitmen mereka terhadap ‘penyelesaian dua negara’ ke arah mewujudkan negara Palestin merdeka dengan Baitulmaqdis Timur sebagai ibu negara.Ketiga-tiga pemimpin yang mengutuk keras pencabulan dan keganasan berulang kali tentera Israel di wilayah Palestin yang diduduki turut berkata, mereka sedia menyokong usaha masyarakat antarabangsa dalam mencari penyelesaian aman, adil dan berkekalan di Timur Tengah.“Kami meminta Perhimpunan Agung Pertubuhan Bangsa-Bangsa Bersatu (PBB) untuk mengatur sidang tergempar bagi menangani perkembangan buruk dan mencari penyelesaian aman bersama dengan matlamat menamatkan kezaliman yang dilakukan ke atas penduduk Palestin,” kata mereka.Kenyataan bersama ketiga-tiga pemimpin itu dikeluarkan malam ini berikutan memuncaknya keganasan Israel di wilayah Palestin yang diduduki.Menerusi kenyataan bersama itu, mereka turut menyuarakan kebimbangan mengenai perluasan penempatan haram dan tindakan merampas dan memusnahkan struktur milik Palestin di kawasan Tebing Barat yang diduduki termasuk di sekitar Baitulmaqdis Timur.Mereka juga mengutuk sekeras-kerasnya tindakan yang jelas mencabuli undang-undang antarabangsa, termasuk undang-undang hak asasi manusia dan kemanusiaan oleh Israel selaku kuasa penakluk, menerusi tindakan tidak berperikemanusiaan, dasar menjajah dan aparteid ke atas penduduk Palestin di wilayah yang diduduki.Ketiga-tiga ketua negara itu mahu tindakan segera dan bertanggungjawab bagi memastikan pihak yang terbabit dipertanggungjawabkan dan menggesa semua pihak supaya berhenti dan menamatkan serangan ke atas orang awam, mengambil langkah meredakan ketegangan serta menjunjung peraturan dan undang-undang antarabangsa.“Kami menggesa kedua-dua pihak menerima kehadiran sementara pihak antarabangsa di Bandaraya Al-Quds bagi memantau gencatan keganasan di Wilayah Palestin yang diduduki,” kata mereka.Majlis Keselamatan Pertubuhan Bangsa-Bangsa Bersatu turut digesa bertindak segera dan mengambil segala langkah perlu bagi menjamin keselamatan dan memberi perlindungan terhadap orang awam Palestin di seluruh Wilayah Palestin yang diduduki.Mereka juga mengulangi solidariti dan komitmen mereka kepada penduduk Palestin termasuk hak untuk membuat keputusan sendiri serta mewujudkan sebuah negara Palestin merdeka dan berdaulat.


WHO bimbang dengan peningkatan kes Covid di China

Jumlah kes Covid-19 yang semakin meningkat di China amat membimbangkan dan Pertubuhan Kesihatan Sedunia (WHO) menggesa Beijing menumpukan usaha memvaksin kumpulan yang berisiko.
Ketua WHO Tedros Adhanom Ghebreyesus berkata pada Rabu, WHO menyokong usaha vaksinasi yang dilaksanakan China, lapor Sputnik.
Beliau berkata untuk menjalankan penilaian risiko menyeluruh tentang situasi di China, pertubuhan ini memerlukan maklumat lebih terperinci mengenai tahap keseriusan penyakit itu dan bilangan kemasukan ke hospital.
Menurut Suruhanjaya Kesihatan Nasional China, sebanyak 2,286 kes baharu dikesan sepanjang beberapa hari lalu dan secara keseluruhan, sehingga 16 Dis seramai 34,334 orang dijangkiti Covid-19.


Pemimpin tertinggi PN berkumpul di kediaman Muhyiddin

Kenderaan membawa beberapa pemimpin kanan Perikatan Nasional (PN) dilihat memasuki kediaman Pengerusi PN Muhyiddin Yassin di Bukit Damansara di sini sejak 9.50 pagi tadi.
Antara yang dilihat adalah Presiden PAS Abdul Hadi Awang, Setiausaha Agung PN Hamzah Zainudin dan Pengerusi PN Perak Ahmad Faizal Azumu.
Ia dipercayai bagi membincangkan mengenai pembentukan Kerajaan Persekutuan, susulan perkenan Yang di-Pertuan Agong Sultan Abdullah Sultan Ahmad Shah semalam bahawa  proses bagi ketua parti politik dan gabungan parti politik mengemukakan gabungan yang disokong bagi pembentukan kerajaan baru dan calon perdana menteri dilanjutkan hingga 2 petang ini.
Kemelut politik negara pasca Pilihan Raya Umum ke-15 memasuki hari ketiga hari ini selepas keputusan pilihan raya menunjukkan tiada mana-mana parti politik meraih majoriti mudah 112 kerusi Parlimen untuk membentuk kerajaan baharu.
Sementara itu, Hamzah dalam satu kenyataan semalam memaklumkan PN telah mengemukakan lebih 112 surat akuan berkanun daripada ahli Dewan Rakyat yang memberikan kepercayaan kepada Muhyiddin yang juga ahli Parlimen Pagoh untuk dilantik sebagai perdana menteri ke-10.


Lebih 11 juta dewasa terima dos penggalak, 50.8% lengkap 3 suntikan vaksin

Sejumlah 11,889,785 individu dewasa atau 50.8% daripada populasi kumpulan itu di negara ini telah menerima dos penggalak vaksin Covid-19 setakat semalam.Berdasarkan data di laman sesawang CovidNow seramai 22,924,199 individu dewasa atau 97.9% telah melengkapkan dua dos vaksin Covid-19, manakala 99.1% menerima sekurang-kurangnya satu dos vaksin.Bagi populasi remaja berusia 12 hingga 17 tahun pula, seramai 2,787,942 atau 88.6% telah melengkapkan vaksinasi sementara 2,867,585 atau 91.1% telah menerima sekurang-kurangnya satu dos vaksin.Semalam, sebanyak 78,731 dos vaksin diberikan melibatkan 510 dos pertama, 728 dos kedua dan 77,493 dos penggalak menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 63,466,293 dos.Sementara itu, menurut portal Github kementerian kesihatan (KKM), lapan kematian Covid-19 dilaporkan semalam dengan dua dicatatkan di Johor, tiga di Perak, dan masing-masing satu kematian di Melaka, Pahang dan Terengganu.


Jepun mudahkan prosedur kuarantin Covid-19 di lapangan terbang

Jepun pada Khamis memaklumkan bahawa ia akan merombak sistem kuarantin Covid-19 di lapangan terbang bagi memudahkan mereka yang tiba dari luar negara melengkapkan prosedur yang diperlukan dengan menggunakan telefon pintar atau peranti lain.
Kerajaan menetapkan agar sistem yang diubah suai itu dapat digunakan pada pertengahan September, lapor Jiji Press.
Pada ketika ini, mereka yang tiba dari luar negara diminta melengkapkan maklumat sijil vaksinasi Covid-19 dan lain-lain menerusi pautan laman sesawang atau aplikasi MySOS terlebih dahulu.
Sistem baru yang diubah suai itu akan membolehkan penumpang mendaftar semua maklumat yang diperlukan untuk menjalani prosedur kuarantin lapangan terbang secara lebih cepat.
Mereka yang telah mendaftar hanya perlu menunjukkan kod QR di lapangan terbang.
Jepun juga akan melonggarkan langkah kawalan sempadan Covid-19, dan mengecualikan ketibaan mereka yang lengkap tiga dos vaksin selain menyerahkan keputusan negatif ujian Covid-19.
Di samping itu, negara akan menaikkan had kemasukan ke negara ini kepada 50,000 berbanding 20,000 ketika ini dan membenarkan kemasukan pelancong luar negara menerusi pakej pelancongan tanpa konduktor.
Kerajaan berharap dapat meningkatkan jumlah ketibaan pelancong ke Jepun dengan memudahkan prosedur kuarantin di lapangan terbang.
Jepun "akan memudahkan lagi (langkah kawalan sempadan) untuk merealisasikan kemasukan yang lancar setanding dengan Kumpulan Tujuh (G7) yang lain," kata Ketua Setiausaha Kabinet Hirokazu Matsuno pada sidang media Khamis.


Pelbagai pendekatan digunakan KKMM bagi menangani berita palsu Covid-19

Kerajaan akan terus mengenal pasti kaedah paling berkesan dalam menangani isu penyebaran berita palsu dan tidak benar bagi memastikan rakyat mendapat berita yang sah dan terkini, kata Timbalan Menteri Pendidikan Mah Hang Soon.Mah yang mewakili Menteri Komunikasi dan Multimedia Saifuddin Abdullah berkata, KKMM sentiasa berusaha membendung masalah penyebaran berita palsu terutama berkaitan dengan pandemik Covid-19 yang menimbulkan rasa panik dan menggugat ketenteraman awam.Katanya, KKMM menerusi agensinya seperti RTM, Jabatan Penerangan Malaysia, Suruhanjaya Komunikasi dan Multimedia Malaysia (SKMM) serta Bernama secara berterusan menggunakan platform masing-masing untuk memberikan informasi yang tepat dan tulen berkenaan dasar kerajaan.“Antara tindakan dilaksanakan seperti Program ‘Info On Wheel’ atau turun padang bagi penerangan terus ke akar umbi mengenai langkah pencegahan Covid-19 supaya masyarakat lebih faham dan mendapatkan maklumat tepat. Program ini membabitkan seluruh pemimpin masyarakat dari seluruh negara.“Media sosial rasmi KKMM juga digunakan untuk menyangkal isu penyebaran berita palsu dengan penyebaran maklumat yang sahih mengenai kenyataan media, liputan berita atau video daripada RTM dan Bernama.“Dari Januari hingga Oktober 2020, 987 hantaran atau posting menggunakan maklumat daripada Kementerian Kesihatan, Jabatan Penyiaran Malaysia dan Bernama untuk dihebahkan di semua media rasmi Japen,” katanya.Beliau menjawab soalan Shahidan Kassim (BN- Arau) yang meminta menteri komunikasi dan multimedia menyatakan apakah mekanisma yang dilakukan KKMM bagi membendung masalah penyebaran berita palsu terutamanya berkaitan pandemik Covid-19 hingga menimbulkan panik dan menggugat ketenteraman awam.“Media sosial rasmi KKMM juga digunakan untuk menyangkal isu penyebaran berita palsu dengan penyebaran maklumat yang sahih mengenai kenyataan media, liputan berita atau video daripada RTM dan Bernama.Selain itu Shahidan turut bertanya apakah KKMM bercadang untuk mengembalikan semula Akta Antiberita Tidak Benar yang dimansuhkan sebelum ini.Dalam pada itu, Mah berkata KKMM juga menggunakan kaedah paparan elektronik atau “billboard” dan publisiti menerusi media bercetak dengan kerjasama rakan strategik bermula pada awal Februari dan diteruskan dengan kempen pembudayaan norma baru bagi memutuskan rantaian Covid-19.Beliau berkata KKMM juga menerbitkan dan mengedarkan lebih sejuta risalah ke seluruh negara dalam pelbagai bahasa termasuk bahasa Iban dan Kadazan bagi menangani isu penyebaran berita palsu.“RTM juga sudah menerbitkan rancangan bertajuk ‘Pastikan Sahih’ yang bersiaran setiap Isnin hingga Jumaat pada jam 6.30 petang di saluran Berita RTM MyFreeView 1,2,3 bagi memberikan maklumat benar dan membetulkan maklumat palsu yang tular menerusi penubuhan Pasukan Respon Pantas (PRP) pada 24 Mac lalu bersama Majlis Keselamatan Negara (MKN), SKMM dan Japen.“KKMM berharap rakyat dapat bertindak memerangi berita palsu yang boleh menyebabkan timbul rasa gusar dan, mengancam ketenteraman awam dengan mesej ‘Tidak Pasti Jangan Kongsi’.”